text:
χρήσης του καλή τη πίστει, σε ένα μέρος πριν από την ημερομηνία εφαρμογής που ορίζεται στην παράγραφο 6, τα μέτρα που λαμβάνονται στο πλαίσιο εφαρμογής του παρόντος υποτμήματος στο εν λόγω μέρος δεν θίγουν τη δυνατότητα καταχώρισης ή την ισχύ της καταχώρισης του εμπορικού σήματος ή το δικαίωμα χρήσης του, με βάση το σκεπτικό ότι το εν λόγω εμπορικό σήμα είναι πανομοιότυπο ή παρεμφερές με συγκεκριμένη γεωγραφική ένδειξη.
 6. Για τους σκοπούς της παραγράφου 5, η ημερομηνία εφαρμογής είναι:
 α)
 σε σχέση με γεωγραφική ένδειξη που απαριθμείται στο παράρτημα 20-A κατά την ημερομηνία υπογραφής της παρούσας συμφωνίας, η ημερομηνία έναρξης ισχύος του παρόντος υποτμήματος ή
 β)
 σε σχέση με γεωγραφική ένδειξη που προστίθεται στο παράρτημα 20-A μετά την ημερομηνία υπογραφής της παρούσας συμφωνίας σύμφωνα με το άρθρο 20.22, η ημερομηνία κατά την οποία προστίθεται η γεωγραφική ένδειξη.
 7. Εάν η μετάφραση μιας γεωγραφικής ένδειξης είναι πανομοιότυπη με όρο που χρησιμοποιείται συνήθως στην καθομιλουμένη και αποτελεί την κοινή ονομασία ενός προϊόντος στο έδαφος ενός μέρους, ή εάν η γεωγραφική ένδειξη δεν είναι πανομοιότυπη αλλά περιέχει έναν τέτοιον όρο, οι διατάξεις του παρόντος υποτμήματος δεν θίγουν το δικαίωμα ενός προσώπου να χρησιμοποιεί αυτόν τον όρο σε σχέση με το εν λόγω προϊόν στο έδαφος αυτού του μέρους.
 8. Καμία διάταξη δεν εμποδίζει τη χρήση στο έδαφος ενός μέρους, σε σχέση με οποιοδήποτε προϊόν, της κοινής ονομασίας μιας φυτικής ποικιλίας ή φυλής ζώων που συναντάται στο έδαφος του εν λόγω μέρους κατά την ημερομηνία έναρξης ισχύος του παρόντος υποτμήματος.
 9. Ένα μέρος δύναται να θεσπίζει ρύθμιση σύμφωνα με την οποία οι αιτήσεις που υποβάλλονται βάσει του παρόντος υποτμήματος σε σχέση με τη χρήση ή την καταχώριση ενός εμπορικού σήματος πρέπει να έχουν παραληφθεί εντός πενταετίας είτε από τη στιγμή που η αντικανονική χρήση της προστατευόμενης ένδειξης έγινε ευρέως γνωστή στο εν λόγω μέρος, είτε από την ημερομηνία καταχώρισης του εμπορικού σήματος στο εν λόγω μέρος, εφόσον το εμπορικό σήμα έχει δημοσιευθεί μέχρι την ανωτέρω ημερομηνία, σε περίπτωση που η ημερομηνία αυτή είναι προγενέστερη της ημερομηνίας κατά την οποία η αντικανονική χρήση του σήματος έγινε ευρέως γνωστή στο εν λόγω μέρος, υπό την προϋπόθεση ότι η γεωγραφική ένδειξη δεν χρησιμοποιείται ή δεν έχει καταχωριστεί κακή τη πίστει.
 10. Οι διατάξεις του παρόντος τμήματος δεν θίγουν με κανέναν τρόπο το δικαίωμα ενός προσώπου να χρησιμοποιεί, στο πλαίσιο της εμπορικής του δραστηριότητας, το όνομά του ή το όνομα του προκατόχου του στην επιχείρηση, εκτός αν το όνομα αυτό χρησιμοποιείται κατά τρόπο που παραπλανά το κοινό.
 11.
 α)
 Οι διατάξεις του παρόντος υποτμήματος δεν θίγουν το δικαίωμα ενός προσώπου να χρησιμοποιεί ή να καταχωρίζει στον Καναδά ένα εμπορικό σήμα που περιέχει ή αποτελείται από οποιονδήποτε από τους όρους που απαριθμούνται στο μέρος A του παραρτήματος 20-Β και
 β)
 το στοιχείο α) δεν ισχύει για τους όρους που απαριθμούνται στο μέρος Α του παραρτήματος 20-Β σε σχέση με οποιαδήποτε χρήση που θα μπορούσε να παραπλανήσει το κοινό όσον αφορά τη γεωγραφική καταγωγή των αγαθών.
 12. Η χρήση στον Καναδά των όρων που απαριθμούνται στο μέρος Β του παραρτήματος


text:
20-Β δεν υπόκειται στις διατάξεις του παρόντος υποτμήματος.
 13. Στους εκδοχείς που αναφέρονται στις παραγράφους 2 έως 4 δεν μεταβιβάζεται το δικαίωμα να χρησιμοποιούν μια γεωγραφική ένδειξη από μόνη της.
 Άρθρο 20.22
 Τροποποιήσεις στο παράρτημα 20-Α
 1. Η μεικτή επιτροπή ΣΟΕΣ, η οποία συστήνεται βάσει του άρθρου 26.1 (Μεικτή επιτροπή ΣΟΕΣ), ενεργώντας με συναίνεση και κατόπιν σύστασης της επιτροπής ΣΟΕΣ για τις γεωγραφικές ενδείξεις, μπορεί να αποφασίσει να τροποποιήσει το παράρτημα 20-A προσθέτοντας γεωγραφικές ενδείξεις ή καταργώντας τις γεωγραφικές ενδείξεις οι οποίες έχουν παύσει να προστατεύονται ή έχουν περιπέσει σε αχρησία στον τόπο καταγωγής τους.
 2. Μια γεωγραφική ένδειξη δεν προστίθεται καταρχήν στο μέρος Α του παραρτήματος 20-A, εάν πρόκειται για ονομασία που κατά την ημερομηνία υπογραφής της παρούσας συμφωνίας περιλαμβάνεται στο σχετικό μητρώο της Ευρωπαϊκής Ένωσης με τον προσδιορισμό «καταχωρισμένη», σε σχέση με ένα κράτος μέλος της Ευρωπαϊκής Ένωσης.
 3. Μια γεωγραφική ένδειξη με την οποία επισημαίνεται ένα προϊόν καταγωγής συγκεκριμένου μέρους δεν προστίθεται στο παράρτημα 20-A:
 α)
 εάν είναι πανομοιότυπη με εμπορικό σήμα το οποίο έχει καταχωριστεί στο άλλο μέρος σε σχέση με τα ίδια ή παρόμοια προϊόντα, ή με εμπορικό σήμα σε σχέση με το οποίο έχουν αποκτηθεί δικαιώματα στο άλλο μέρος μέσω της χρήσης του καλή τη πίστει και έχει υποβληθεί αίτηση σε σχέση με τα ίδια ή παρόμοια προϊόντα,
 β)
 εάν είναι πανομοιότυπη με την κοινή ονομασία φυτικής ποικιλίας ή φυλής ζώων που συναντάται στο άλλο μέρος ή
 γ)
 εάν είναι πανομοιότυπη με τον όρο που χρησιμοποιείται συνήθως στην καθομιλουμένη και αποτελεί την κοινή ονομασία του εν λόγω προϊόντος στο άλλο μέρος.
 Άρθρο 20.23
 Άλλα μέσα προστασίας
 Οι διατάξεις του παρόντος υποτμήματος ισχύουν με την επιφύλαξη του δικαιώματος να ζητείται η αναγνώριση και η προστασία μιας γεωγραφικής ένδειξης βάσει της σχετικής νομοθεσίας ενός μέρους.
 Υποτμήμα Δ
 Σχέδια
 Άρθρο 20.24
 Διεθνείς συμφωνίες
 Κάθε μέρος καταβάλλει κάθε δυνατή προσπάθεια για να προσχωρήσει στην πράξη της Γενεύης του διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία υπογράφηκε στη Γενεύη στις 2 Ιουλίου 1999.
 Άρθρο 20.25
 Σχέση με τα δικαιώματα δημιουργού
 Το αντικείμενο ενός δικαιώματος επί σχεδίου μπορεί να προστατεύεται βάσει της νομοθεσίας περί δικαιωμάτων δημιουργού εάν πληρούνται οι προϋποθέσεις για αυτή την προστασία. Η έκταση και οι προϋποθέσεις παροχής της προστασίας, καθώς και ο απαιτούμενος βαθμός πρωτοτυπίας, καθορίζονται από έκαστο μέρος.
 Υποτμήμα Ε
 Διπλώματα ευρεσιτεχνίας
 Άρθρο 20.26
 Διεθνείς συμφωνίες
 Κάθε μέρος καταβάλλει κάθε δυνατή προσπάθεια για να συμμορφώνεται με τα άρθρα 1 έως 14 και το άρθρο 22 της συνθήκης για το δίκαιο ευρεσιτεχνίας, η οποία υπογράφηκε στη Γενεύη την 1η Ιουνίου 2000.
 Άρθρο 20.27
 Προστασία sui generis για τα φάρμακα
 1. Για τους σκοπούς του παρόντος άρθρου ισχύουν οι ακόλουθοι ορισμοί:
 κύριο δίπλωμα ευρεσιτεχνίας
 : δίπλωμα ευρεσιτεχνίας που προστατεύει αυτό καθαυτό ένα προϊόν, μια μέθοδο παραγωγής ενός προϊόντος ή μια εφαρμογή ενός προϊόντος και το οποίο έχει καθοριστεί από τον κάτοχο ενός διπλώματος ευρεσιτεχνίας που μπορεί να αποτελέσει κύριο δίπλωμα ευρεσιτεχνίας, ως το κύριο δίπλωμα ευρεσιτεχνίας για τους σκοπούς της χορήγησης προστασίας sui generis, και
 προϊόν
 : η δραστική ουσία ή

type: contracts

jurisdiction: EU


text:
ο συνδυασμός δραστικών ουσιών ενός φαρμάκου.
 2. Κάθε μέρος παρέχει περίοδο προστασίας sui generis σε σχέση με ένα προϊόν που προστατεύεται από ισχύον κύριο δίπλωμα ευρεσιτεχνίας κατόπιν αιτήματος του κατόχου του διπλώματος ευρεσιτεχνίας ή του διαδόχου του, υπό την προϋπόθεση ότι πληρούνται οι ακόλουθοι όροι:
 α)
 έχει χορηγηθεί άδεια για την κυκλοφορία του προϊόντος στην αγορά του εν λόγω μέρους ως φαρμάκου (αναφέρεται ως «άδεια κυκλοφορίας» στο παρόν άρθρο),
 β)
 το προϊόν δεν έχει αποτελέσει ήδη το αντικείμενο περιόδου προστασίας sui generis και
 γ)
 η άδεια κυκλοφορίας που αναφέρεται στο στοιχείο α) είναι η πρώτη άδεια που χορηγείται για την κυκλοφορία του προϊόντος στην αγορά του εν λόγω μέρους ως φαρμάκου.
 3. Κάθε μέρος μπορεί:
 α)
 να παρέχει περίοδο προστασίας sui generis μόνον εάν η πρώτη αίτηση για άδεια κυκλοφορίας έχει υποβληθεί εντός εύλογης προθεσμίας που ορίζεται από το εν λόγω μέρος και
 β)
 να ορίζει προθεσμία τουλάχιστον 60 ημερών από την ημερομηνία χορήγησης της πρώτης άδειας κυκλοφορίας για την υποβολή του αιτήματος για την περίοδο προστασίας sui generis. Ωστόσο, όταν η πρώτη άδεια κυκλοφορίας έχει χορηγηθεί πριν από τη χορήγηση του διπλώματος ευρεσιτεχνίας, κάθε μέρος παρέχει χρονικό διάστημα τουλάχιστον 60 ημερών από τη χορήγηση του διπλώματος ευρεσιτεχνίας, κατά το οποίο μπορεί να υποβληθεί το αίτημα για περίοδο προστασίας βάσει του παρόντος άρθρου.
 4. Εάν ένα προϊόν προστατεύεται από κύριο δίπλωμα ευρεσιτεχνίας, η περίοδος προστασίας sui generis αρχίζει να ισχύει από τη νόμιμη λήξη αυτού του διπλώματος.
 Εάν ένα προϊόν προστατεύεται από περισσότερα από ένα διπλώματα ευρεσιτεχνίας τα οποία μπορούν να αποτελέσουν κύρια διπλώματα ευρεσιτεχνίας, ένα μέρος μπορεί να παρέχει μόνο μία περίοδο προστασίας sui generis, η οποία αρχίζει να ισχύει από τη νόμιμη λήξη του κυρίου διπλώματος ευρεσιτεχνίας, το οποίο επιλέγεται
 α)
 από το πρόσωπο που αιτείται την περίοδο προστασίας sui generis, σε περίπτωση που όλα τα διπλώματα ευρεσιτεχνίας τα οποία μπορούν να αποτελέσουν κύρια διπλώματα ευρεσιτεχνίας ανήκουν στο ίδιο πρόσωπο και
 β)
 με συμφωνία μεταξύ των κατόχων των διπλωμάτων ευρεσιτεχνίας, σε περίπτωση που τα διπλώματα ευρεσιτεχνίας τα οποία μπορούν να αποτελέσουν κύρια διπλώματα ευρεσιτεχνίας δεν ανήκουν στο ίδιο πρόσωπο, και αυτό οδηγεί σε αντικρουόμενα αιτήματα για την προστασία sui generis.
 5. Κάθε μέρος μεριμνά ώστε η διάρκεια της περιόδου προστασίας sui generis να είναι ίση με το χρονικό διάστημα που μεσολάβησε μεταξύ της ημερομηνίας υποβολής της αίτησης για τη χορήγηση του κυρίου διπλώματος ευρεσιτεχνίας και της ημερομηνίας χορήγησης της πρώτης άδειας κυκλοφορίας, μειωμένο κατά πέντε έτη.
 6. Κατά παρέκκλιση από την παράγραφο 5 και με την επιφύλαξη πιθανής παράτασης της περιόδου προστασίας sui generis από ένα μέρος ως κινήτρου ή ανταμοιβής για την έρευνα σε ορισμένους πληθυσμούς-στόχους, όπως τα παιδιά, η διάρκεια της προστασίας sui generis δεν μπορεί να υπερβαίνει χρονικό διάστημα δύο έως πέντε ετών, το οποίο καθορίζεται από κάθε μέρος.
 7. Κάθε μέρος μπορεί να προβλέπει παύση της περιόδου προστασίας sui generis:
 α)
 εάν ο δικαιούχος παραιτηθεί από την προστασία sui generis ή
 β)
 σε περίπτωση μη καταβολής καθορισμένων διοικητικών τελών.
 Κάθε μέρος μπορεί να μειώσει την περίοδο προστασίας sui generis ανάλογα με τυχόν αδικαιολόγητες καθυστερήσεις


text:
που προκύπτουν από παραλείψεις του αιτούντος μετά την υποβολή της αίτησης για άδεια κυκλοφορίας, όταν ο κάτοχος του κυρίου διπλώματος ευρεσιτεχνίας είναι ο αιτών την άδεια κυκλοφορίας ή φορέας που συνδέεται με αυτόν.
 8. Εντός των ορίων της προστασίας που παρέχεται από το κύριο δίπλωμα ευρεσιτεχνίας, η προστασία sui generis αφορά αποκλειστικά και μόνο το φάρμακο που καλύπτεται από την άδεια κυκλοφορίας και κάθε χρήση του προϊόντος ως φαρμάκου η οποία έχει εγκριθεί πριν από τη λήξη της προστασίας sui generis. Με την επιφύλαξη της προηγούμενης περιόδου, η προστασία sui generis παρέχει τα ίδια δικαιώματα με το κύριο δίπλωμα ευρεσιτεχνίας και υπόκειται στους ίδιους περιορισμούς και υποχρεώσεις.
 9. Κατά παρέκκλιση από τις παραγράφους 1 έως 8, κάθε μέρος μπορεί να περιορίσει το πεδίο εφαρμογής της προστασίας μέσω της θέσπισης εξαιρέσεων για την παραγωγή, τη χρήση, την προσφορά προς πώληση, την πώληση ή την εισαγωγή προϊόντων που προορίζονται για εξαγωγή κατά τη διάρκεια της περιόδου προστασίας.
 10. Κάθε μέρος μπορεί να ανακαλέσει την προστασία sui generis για λόγους που συνδέονται με την ακυρότητα του κύριου διπλώματος ευρεσιτεχνίας, όπως εάν το εν λόγω δίπλωμα έχει καταστεί ανίσχυρο πριν από τη νόμιμη λήξη του ή εάν ακυρωθεί ή περιοριστεί κατά τρόπο ώστε το προϊόν για το οποίο χορηγήθηκε η προστασία να μην καλύπτεται πλέον από τις αξιώσεις του κυρίου διπλώματος ευρεσιτεχνίας, ή για λόγους που συνδέονται με την ανάκληση της άδειας ή των αδειών κυκλοφορίας για την αντίστοιχη αγορά, ή εάν η προστασία χορηγήθηκε κατά παράβαση των διατάξεων της παραγράφου 2.
 Άρθρο 20.28
 Μηχανισμοί σύνδεσης με διπλώματα ευρεσιτεχνίας όσον αφορά τα φάρμακα
 Εάν ένα μέρος βασίζεται σε μηχανισμούς «σύνδεσης με διπλώματα ευρεσιτεχνίας» μέσω των οποίων η χορήγηση αδειών κυκλοφορίας (ή βεβαιώσεων συμμόρφωσης ή παρόμοιων εγγράφων) για γενόσημα φάρμακα συνδέεται με την ύπαρξη προστασίας μέσω διπλώματος ευρεσιτεχνίας, εξασφαλίζει ότι όλοι οι διάδικοι διαθέτουν ισοδύναμα και αποτελεσματικά δικαιώματα προσφυγής.
 Υποτμήμα ΣΤ
 Προστασία δεδομένων
 Άρθρο 20.29
 Προστασία απόρρητων δεδομένων σχετικά με φάρμακα
 1. Εάν ένα μέρος απαιτεί, ως προϋπόθεση για την έγκριση της εμπορίας φαρμάκων που χρησιμοποιούν νέες χημικές οντότητες (30) (αναφέρεται ως «άδεια» στο παρόν άρθρο), την υποβολή των αποτελεσμάτων δοκιμών που δεν έχουν δοθεί στη δημοσιότητα ή άλλου είδους στοιχείων που είναι αναγκαία για να καθοριστεί κατά πόσον η χρήση αυτών των φαρμάκων είναι ασφαλής και αποτελεσματική, το μέρος αυτό προστατεύει τα εν λόγω δεδομένα από την κοινοποίηση, εάν η συγκέντρωσή τους προϋποθέτει σημαντική προσπάθεια, εκτός εάν η κοινοποίηση είναι αναγκαία για την προστασία του κοινού ή εκτός αν λαμβάνονται μέτρα για να διασφαλιστεί η προστασία των δεδομένων έναντι αθέμιτων επιχειρηματικών χρήσεων.
 2. Κάθε μέρος μεριμνά ώστε, όσον αφορά τα δεδομένα που εμπίπτουν στις διατάξεις της παραγράφου 1 και τα οποία υποβάλλονται στο εν λόγω μέρος μετά την έναρξη ισχύος της παρούσας συμφωνίας:
 α)
 κανένα άλλο πρόσωπο εκτός από αυτό που τα υπέβαλε να μη μπορεί να επικαλεστεί τα δεδομένα αυτά, χωρίς την έγκριση του εν λόγω προσώπου, ώστε να υποστηρίξει μια αίτηση για χορήγηση άδειας για περίοδο τουλάχιστον έξι ετών από την ημερομηνία κατά την οποία το εν λόγω μέρος χορήγησε άδεια στο


text:
πρόσωπο που προσκόμισε τα δεδομένα για να λάβει άδεια, και
 β)
 κανένα μέρος να μη χορηγήσει άδεια σε οποιοδήποτε πρόσωπο που επικαλείται τα εν λόγω δεδομένα για περίοδο τουλάχιστον οκτώ ετών από την ημερομηνία κατά την οποία το εν λόγω μέρος χορήγησε την άδεια στο πρόσωπο που προσκόμισε τα δεδομένα για να λάβει άδεια, εκτός εάν το πρόσωπο που προσκόμισε τα δεδομένα αυτά δώσει την έγκρισή του.
 Με την επιφύλαξη της παρούσας παραγράφου, δεν υπάρχει κανένας περιορισμός για κάποιο μέρος που επιθυμεί να εφαρμόσει συνοπτικές διαδικασίες αδειοδότησης για τα εν λόγω προϊόντα βάσει μελετών βιοϊσοδυναμίας και βιοδιαθεσιμότητας.
 Άρθρο 20.30
 Προστασία δεδομένων σχετικά με φυτοπροστατευτικά προϊόντα
 1. Κάθε μέρος καθορίζει απαιτήσεις ασφάλειας και αποτελεσματικότητας προτού χορηγήσει άδεια για την κυκλοφορία ενός φυτοπροστατευτικού προϊόντος στην αγορά (αναφέρεται ως «άδεια» στο παρόν άρθρο).
 2. Κάθε μέρος παρέχει περιορισμένη περίοδο προστασίας δεδομένων σε σχέση με έκθεση δοκιμής ή μελέτης που υποβάλλεται για πρώτη φορά με σκοπό τη χορήγηση άδειας. Κατά τη διάρκεια αυτής της περιόδου, κάθε μέρος μεριμνά ώστε η έκθεση δοκιμής ή μελέτης να μη χρησιμοποιείται προς όφελος οποιουδήποτε άλλου προσώπου αποβλέπει στη χορήγηση άδειας, εκτός εάν παρέχεται η ρητή συγκατάθεση του κατόχου της πρώτης άδειας.
 3. Η έκθεση δοκιμής ή μελέτης θα πρέπει να είναι απαραίτητη για την άδεια ή την τροποποίηση άδειας, έτσι ώστε να καταστεί εφικτή η χρήση του προϊόντος σε άλλη καλλιέργεια.
 4. Σε κάθε μέρος, η διάρκεια της περιόδου προστασίας δεδομένων είναι τουλάχιστον δέκα έτη από την ημερομηνία της πρώτης άδειας που εκδόθηκε στο εν λόγω μέρος όσον αφορά την έκθεση δοκιμής ή μελέτης που υποστηρίζει τη χορήγηση άδειας για μια νέα δραστική ουσία και τα δεδομένα που υποστηρίζουν την παράλληλη καταχώριση του τελικού προϊόντος που περιέχει τη δραστική ουσία. Η διάρκεια της προστασίας μπορεί να παραταθεί ώστε να ενθαρρυνθεί η χορήγηση άδειας για φυτοπροστατευτικά προϊόντα χαμηλού κινδύνου και χρήσεις ήσσονος σημασίας.
 5. Κάθε μέρος μπορεί επίσης να θεσπίσει απαιτήσεις προστασίας δεδομένων ή απαιτήσεις χρηματικής αποζημίωσης σε σχέση με την έκθεση δοκιμής ή μελέτης που υποστηρίζει την τροποποίηση ή ανανέωση μιας άδειας.
 6. Κάθε μέρος θεσπίζει κανόνες για να αποφεύγεται η επανάληψη δοκιμών σε σπονδυλωτά ζώα. Κάθε αιτών που σκοπεύει να διενεργήσει δοκιμές και μελέτες σε σπονδυλωτά θα πρέπει να παροτρύνεται ώστε να λαμβάνει τα αναγκαία μέτρα για να επαληθεύει ότι δεν έχουν ήδη διενεργηθεί ή αρχίσει οι εν λόγω δοκιμές και μελέτες.
 7. Κάθε μέρος θα πρέπει να παροτρύνει κάθε νέο αιτούντα και κάθε κάτοχο των σχετικών αδειών να καταβάλλουν κάθε δυνατή προσπάθεια για να διασφαλίζουν ότι χρησιμοποιούν από κοινού δοκιμές και μελέτες σε σπονδυλωτά ζώα. Το κόστος που συνεπάγεται η κοινή χρήση των εν λόγω εκθέσεων δοκιμών και μελετών καθορίζεται με δίκαιο και διαφανή τρόπο που δεν εισάγει διακρίσεις. Ο αιτών καλείται μόνο να συμμετάσχει στην κάλυψη του κόστους των πληροφοριών που υποχρεούται να υποβάλει ώστε να πληροί τις απαιτήσεις για τη χορήγηση της άδειας.
 8. Ο κάτοχος ή οι κάτοχοι της σχετικής άδειας δικαιούνται να αποζημιώνονται με δίκαιο μερίδιο των δαπανών που πραγματοποίησαν σε σχέση με την έκθεση δοκιμής ή μελέτης που υποστήριξε τη χορήγηση


text:
της εν λόγω άδειας από έναν αιτούντα που επικαλείται την εν λόγω έκθεση δοκιμής ή μελέτης για να λάβει άδεια για ένα νέο φυτοπροστατευτικό προϊόν. Κάθε μέρος μπορεί να υποδείξει στα εμπλεκόμενα μέρη να διευθετήσουν τυχόν ζητήματα μέσω δεσμευτικής διαιτησίας βάσει της νομοθεσίας του.
 Υποτμήμα ΣΤ
 Φυτικές ποικιλίες
 Άρθρο 20.31
 Φυτικές ποικιλίες
 Τα μέρη συνεργάζονται με στόχο την προώθηση και την ενίσχυση της προστασίας των φυτικών ποικιλιών με βάση την πράξη του 1991 της διεθνούς σύμβασης για την προστασία των νέων ποικιλιών φυτών, η οποία υπογράφηκε στο Παρίσι στις 2 Δεκεμβρίου 1961.
 Τμήμα Γ
 Επιβολή των δικαιωμάτων διανοητικής ιδιοκτησίας
 Άρθρο 20.32
 Γενικές υποχρεώσεις
 1. Κάθε μέρος διασφαλίζει ότι οι διαδικασίες για την επιβολή των δικαιωμάτων διανοητικής ιδιοκτησίας είναι εύλογες και δίκαιες, δεν είναι περίπλοκες και δαπανηρές άνευ λόγου και δεν προβλέπουν παράλογες προθεσμίες ούτε συνεπάγονται αδικαιολόγητες καθυστερήσεις. Οι διαδικασίες αυτές εφαρμόζονται κατά τρόπο ώστε να αποφεύγεται η δημιουργία εμποδίων στο νόμιμο εμπόριο και να προβλέπονται διασφαλίσεις κατά της καταχρηστικής εφαρμογής τους.
 2. Κατά την εφαρμογή των διατάξεων του παρόντος τμήματος, κάθε μέρος λαμβάνει υπόψη την ανάγκη αναλογικότητας ανάμεσα στη σοβαρότητα της παραβίασης, τα συμφέροντα τρίτων και τα ισχύοντα μέτρα, μέσα έννομης προστασίας και κυρώσεις.
 3. Τα άρθρα 20.33 έως 20.42 αφορούν την επιβολή μέτρων αστικού δικαίου.
 4. Για τους σκοπούς των άρθρων 20.33 έως 20.42, και εκτός εάν προβλέπεται διαφορετικά, ως δικαιώματα διανοητικής ιδιοκτησίας νοούνται όλες οι κατηγορίες διανοητικής ιδιοκτησίας που αναφέρονται στα τμήματα 1 έως 7 του μέρους ΙΙ της συμφωνίας TRIPS.
 Άρθρο 20.33
 Επιλέξιμοι αιτούντες
 Κάθε μέρος αναγνωρίζει ως πρόσωπα που έχουν δικαίωμα να ζητούν την εφαρμογή των διαδικασιών και των μέσων έννομης προστασίας που αναφέρονται στα άρθρα 20.34 έως 20.42:
 α)
 τους κατόχους δικαιωμάτων διανοητικής ιδιοκτησίας, σύμφωνα με τις διατάξεις της νομοθεσίας του,
 β)
 όλα τα άλλα πρόσωπα που έχουν εξουσιοδοτηθεί να χρησιμοποιούν τα εν λόγω δικαιώματα, εάν τα εν λόγω πρόσωπα έχουν το δικαίωμα να ζητήσουν διορθωτικά μέτρα σύμφωνα με τη νομοθεσία του,
 γ)
 τους οργανισμούς συλλογικής διαχείρισης δικαιωμάτων διανοητικής ιδιοκτησίας στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εάν οι εν λόγω οργανισμοί έχουν το δικαίωμα να ζητήσουν διορθωτικά μέτρα σύμφωνα με τη νομοθεσία του, και
 δ)
 τους οργανισμούς προάσπισης επαγγελματικών συμφερόντων στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εάν οι εν λόγω οργανισμοί έχουν το δικαίωμα να ζητήσουν διορθωτικά μέτρα σύμφωνα με τη νομοθεσία του.
 Άρθρο 20.34
 Αποδεικτικά στοιχεία
 Κάθε μέρος διασφαλίζει ότι, σε περίπτωση εικαζόμενης παραβίασης δικαιώματος διανοητικής ιδιοκτησίας σε εμπορική κλίμακα, οι δικαστικές αρχές έχουν την εξουσία, κατά περίπτωση και κατόπιν σχετικής αίτησης, να διατάσσουν την προσκόμιση σχετικών πληροφοριών, όπως προβλέπεται στη νομοθεσία του, συμπεριλαμβανομένων τραπεζικών, χρηματοοικονομικών ή εμπορικών εγγράφων που βρίσκονται υπό τον έλεγχο του αντιδίκου, με την επιφύλαξη της προστασίας των εμπιστευτικών πληροφοριών.
 Άρθρο 20.35
 Μέτρα προστασίας των αποδεικτικών στοιχείων
 1. Κάθε μέρος διασφαλίζει ότι, ακόμη και πριν από την εξέταση της αγωγής επί της ουσίας, οι δικαστικές αρχές μπορούν, κατόπιν αίτησης από φορέα ο οποίος έχει προσκομίσει ευλόγως διαθέσιμα αποδεικτικά στοιχεία προς επίρρωση των ισχυρισμών του περί παραβίασης ή επικείμενης


text:
παραβίασης του οικείου δικαιώματος διανοητικής ιδιοκτησίας, να διατάσσουν την άμεση και αποτελεσματική λήψη προσωρινών μέτρων για την προστασία των σχετικών αποδεικτικών στοιχείων που αφορούν την εικαζόμενη παραβίαση, με την επιφύλαξη της προστασίας των εμπιστευτικών πληροφοριών.
 2. Κάθε μέρος μπορεί να προβλέπει ότι τα μέτρα που αναφέρονται στην παράγραφο 1 περιλαμβάνουν τη λεπτομερή περιγραφή, με ή χωρίς λήψη δειγμάτων, ή την πραγματική κατάσχεση των φερόμενων ως παράνομων αγαθών και, σε ενδεδειγμένες περιπτώσεις, των υλικών και εργαλείων που χρησιμοποιήθηκαν για την παραγωγή ή τη διανομή των αγαθών αυτών καθώς και των σχετικών εγγράφων. Οι δικαστικές αρχές έχουν την εξουσία να λαμβάνουν τα εν λόγω μέτρα, εάν κρίνεται αναγκαίο, χωρίς να έχει προηγηθεί ακρόαση του αντιδίκου, ιδίως όταν οποιαδήποτε καθυστέρηση ενδέχεται να προκαλέσει ανεπανόρθωτη ζημία στον κάτοχο του δικαιώματος ή όταν υπάρχει αποδεδειγμένος κίνδυνος καταστροφής των αποδεικτικών στοιχείων.
 Άρθρο 20.36
 Δικαίωμα ενημέρωσης
 Με την επιφύλαξη της νομοθεσίας του που διέπει τα προνόμια, την προστασία της εμπιστευτικότητας των πηγών πληροφοριών ή την επεξεργασία δεδομένων προσωπικού χαρακτήρα, κάθε μέρος μεριμνά ώστε, σε δικαιοδοτικές διαδικασίες του αστικού δικαίου για την επιβολή δικαιωμάτων διανοητικής ιδιοκτησίας, οι δικαστικές αρχές του να έχουν την εξουσία, κατόπιν δικαιολογημένου αιτήματος του δικαιούχου, να διατάζουν τον παραβάτη ή τον φερόμενο ως παραβάτη, να προσκομίσει στον δικαιούχο ή στις δικαστικές αρχές, τουλάχιστον για τους σκοπούς της συλλογής αποδεικτικών στοιχείων, σχετικές πληροφορίες, όπως ορίζονται στην ισχύουσα νομοθεσία και στις ισχύουσες κανονιστικές ρυθμίσεις, τις οποίες πληροφορίες ο παραβάτης ή ο φερόμενος ως παραβάτης κατέχει ή ελέγχει. Οι πληροφορίες αυτές μπορεί να περιλαμβάνουν στοιχεία σχετικά με οποιοδήποτε πρόσωπο εμπλέκεται σε οποιαδήποτε πτυχή της παράβασης ή της εικαζόμενης παράβασης και τα οποία αφορούν τα μέσα παραγωγής ή τα δίκτυα διανομής των παράνομων ή φερόμενων ως παράνομων αγαθών ή υπηρεσιών, συμπεριλαμβανομένης της ταυτοποίησης τρίτων που φέρεται να έχουν εμπλακεί στην παραγωγή και τη διανομή των εν λόγω αγαθών ή υπηρεσιών και των δικτύων διανομής τους.
 Άρθρο 20.37
 Προσωρινά και προληπτικά μέτρα
 1. Κάθε μέρος μεριμνά ώστε οι δικαστικές αρχές του να έχουν την εξουσία να διατάσσουν την άμεση και αποτελεσματική εφαρμογή προσωρινών και προληπτικών μέτρων, συμπεριλαμβανομένης της έκδοσης ασφαλιστικών μέτρων, κατά ενός μέρους ή, ανάλογα με την περίπτωση, κατά τρίτου επί του οποίου εν λόγω δικαστικές αρχές έχουν δικαιοδοσία, ώστε να αποτρέψουν την παραβίαση δικαιώματος διανοητικής ιδιοκτησίας, και ιδίως να αποτρέψουν την είσοδο παράνομων αγαθών στους εμπορικούς διαύλους.
 2. Κάθε μέρος μεριμνά ώστε οι δικαστικές αρχές του να έχουν την εξουσία να διατάσσουν την κατάσχεση ή άλλη κράτηση αγαθών για τα οποία υπάρχουν υπόνοιες ότι παραβιάζουν δικαίωμα διανοητικής ιδιοκτησίας, ώστε να αποτρέψουν την είσοδο ή την κυκλοφορία τους στους εμπορικούς διαύλους.
 3. Κάθε μέρος μεριμνά ώστε, σε περίπτωση εικαζόμενης παραβίασης δικαιώματος διανοητικής ιδιοκτησίας σε εμπορική κλίμακα, οι δικαστικές αρχές να μπορούν, σύμφωνα με τη νομοθεσία του, να διατάσσουν την προληπτική κατάσχεση των περιουσιακών στοιχείων του φερόμενου ως παραβάτη, συμπεριλαμβανομένης της δέσμευσης των τραπεζικών του λογαριασμών και των λοιπών περιουσιακών του στοιχείων. Για τον σκοπό αυτό, οι δικαστικές αρχές μπορούν να διατάσσουν την κοινοποίηση τραπεζικών, χρηματοοικονομικών ή εμπορικών εγγράφων ή την πρόσβαση σε άλλες σχετικές πληροφορίες, ανάλογα με την


text:
περίπτωση.
 Άρθρο 20.38
 Άλλα μέσα έννομης προστασίας
 1. Κάθε μέρος μεριμνά ώστε οι δικαστικές αρχές να μπορούν, κατόπιν αιτήματος του προσφεύγοντος και με την επιφύλαξη τυχόν αποζημίωσης που οφείλεται στον δικαιούχο λόγω της παραβίασης, και αυτό χωρίς οποιοδήποτε αντίτιμο, να διατάσσουν την οριστική απομάκρυνση από τους εμπορικούς διαύλους ή την καταστροφή των αγαθών για τα οποία διαπιστώθηκε παραβίαση δικαιώματος διανοητικής ιδιοκτησίας. Κάθε μέρος μεριμνά επίσης ώστε οι δικαστικές αρχές να μπορούν, κατά περίπτωση, να διατάσσουν την καταστροφή των υλικών και των εργαλείων που χρησιμοποιήθηκαν κυρίως για τη δημιουργία ή την κατασκευή των αγαθών αυτών. Κατά την εξέταση ενός αιτήματος για εφαρμογή μέσων έννομης προστασίας, λαμβάνεται υπόψη η ανάγκη αναλογικότητας ανάμεσα στη σοβαρότητα της παραβίασης και τα διατασσόμενα μέσα έννομης προστασίας, καθώς και τα συμφέροντα τρίτων.
 2. Κάθε μέρος μεριμνά ώστε οι δικαστικές αρχές να έχουν την εξουσία να διατάσσουν την εφαρμογή των μέσων έννομης προστασίας που αναφέρονται στην παράγραφο 1 με δαπάνες του παραβάτη, εκτός εάν συνηγορούν ειδικοί λόγοι για το αντίθετο.
 Άρθρο 20.39
 Ασφαλιστικά μέτρα
 1. Κάθε μέρος μεριμνά ώστε, σε δικαιοδοτικές διαδικασίες του αστικού δικαίου για την επιβολή δικαιωμάτων διανοητικής ιδιοκτησίας, οι δικαστικές αρχές του να έχουν την εξουσία να εκδίδουν εντολή κατά ενός μέρους για να σταματήσει μια παραβίαση και, μεταξύ άλλων, εντολή κατά του συγκεκριμένου μέρους ή, κατά περίπτωση, κατά τρίτου επί των οποίου οι εν λόγω δικαστικές αρχές έχουν δικαιοδοσία, ώστε να αποτρέψουν την είσοδο παράνομων αγαθών στους εμπορικούς διαύλους.
 2. Κατά παρέκκλιση από τις υπόλοιπες διατάξεις του παρόντος τμήματος, κάθε μέρος μπορεί να περιορίζει τα μέσα έννομης προστασίας που είναι διαθέσιμα προς χρήση από κρατικές αρχές ή από τρίτους εξουσιοδοτημένους από κρατικές αρχές, χωρίς την έγκριση των δικαιούχων, στην καταβολή αποζημίωσης, υπό την προϋπόθεση ότι το εν λόγω μέρος συμμορφώνεται με τις διατάξεις του μέρους ΙΙ της συμφωνίας TRIPS που αφορούν ειδικά αυτή τη χρήση. Στις λοιπές περιπτώσεις, εφαρμόζονται τα μέσα έννομης προστασίας που προβλέπονται στο παρόν τμήμα ή, αν τα μέσα αυτά αντίκεινται στη νομοθεσία ενός μέρους, υπάρχει δυνατότητα για έκδοση αναγνωριστικής απόφασης και καταβολή επαρκούς αποζημίωσης.
 Άρθρο 20.40
 Αποζημίωση
 1. Κάθε μέρος μεριμνά ώστε:
 α)
 σε δικαιοδοτικές διαδικασίες του αστικού δικαίου, οι δικαστικές αρχές του να έχουν την εξουσία να διατάσσουν τον παραβάτη ο οποίος, εν γνώσει του ή ενώ υπήρχαν βάσιμοι λόγοι να το γνωρίζει, προέβη σε παραβίαση δικαιωμάτων διανοητικής ιδιοκτησίας, να καταβάλει στον δικαιούχο:
 i)
 αποζημίωση αντίστοιχη προς την πραγματική ζημία που υπέστη ο δικαιούχος εξαιτίας της παραβίασης ή
 ii)
 τα κέρδη του παραβάτη που προέκυψαν από την παραβίαση, τα οποία μπορούν να θεωρηθούν ότι είναι το ποσό της αποζημίωσης που αναφέρεται στο σημείο i) και
 β)
 κατά τον προσδιορισμό του ύψους των αποζημιώσεων για παραβιάσεις δικαιωμάτων διανοητικής ιδιοκτησίας, οι δικαστικές αρχές του να μπορούν να λάβουν υπόψη, μεταξύ άλλων, κάθε θεμιτό μέσο υπολογισμού της αξίας που μπορεί να υποβάλει ο δικαιούχος, συμπεριλαμβανομένων των διαφυγόντων κερδών.
 2. Εναλλακτικά προς την παράγραφο 1, η νομοθεσία ενός μέρους μπορεί να προβλέπει την καταβολή αποζημίωσης σε δικαιούχο, με τη μορφή δικαιώματος εκμετάλλευσης ή άλλης αμοιβής, για τη μη εξουσιοδοτημένη χρήση της διανοητικής ιδιοκτησίας


text:
του.
 Άρθρο 20.41
 Δικαστικά έξοδα
 Κάθε μέρος μεριμνά ώστε οι δικαστικές αρχές του να έχουν, κατά περίπτωση, την εξουσία να διατάζουν, κατά την περάτωση δικαιοδοτικών διαδικασιών του αστικού δικαίου σχετικά με την επιβολή δικαιωμάτων διανοητικής ιδιοκτησίας, την καταβολή των δικαστικών εξόδων και άλλων δαπανών στον νικώντα διάδικο από τον ηττημένο διάδικο, σύμφωνα με τη νομοθεσία του εν λόγω μέρους.
 Άρθρο 20.42
 Τεκμήριο διανοητικής ιδιοκτησίας ή κατοχής συγγενικών δικαιωμάτων
 1. Για τους σκοπούς διαδικασιών του αστικού δικαίου που αφορούν δικαιώματα δημιουργού ή συγγενικά δικαιώματα, αρκεί να εμφανίζεται το όνομα ενός δημιουργού λογοτεχνικού ή καλλιτεχνικού έργου επί του έργου κατά τον συνήθη τρόπο για να θεωρείται το εν λόγω πρόσωπο δημιουργός, και για να έχει κατά συνέπεια το δικαίωμα προσφυγής κατά των παραβατών, εκτός εάν υπάρχει απόδειξη για το αντίθετο. Στις αποδείξεις για το αντίθετο μπορεί να περιλαμβάνεται και η καταχώριση.
 2. Η παράγραφος 1 εφαρμόζεται mutatis mutandis στους δικαιούχους συγγενικών δικαιωμάτων ως προς το προστατευόμενο αντικείμενο των δικαιωμάτων αυτών.
 Τμήμα Δ
 Συνοριακά μέτρα
 Άρθρο 20.43
 Πεδίο εφαρμογής των συνοριακών μέτρων
 1. Για τους σκοπούς του παρόντος τμήματος ισχύουν οι ακόλουθοι ορισμοί:
 προϊόντα με γεωγραφική ένδειξη που αποτελεί αντικείμενο παράνομης απομίμησης
 : όλα τα προϊόντα βάσει του άρθρου 20.17 τα οποία εμπίπτουν σε μία από τις κατηγορίες που απαριθμούνται στο παράρτημα 20-Γ, συμπεριλαμβανομένης της συσκευασίας τους, τα οποία φέρουν, χωρίς να υπάρχει σχετική άδεια, γεωγραφική ένδειξη η οποία είναι πανομοιότυπη με τη γεωγραφική ένδειξη που έχει καταχωριστεί έγκυρα ή προστατεύεται με άλλον τρόπο σε σχέση με τα εν λόγω προϊόντα, και η οποία παραβιάζει τα δικαιώματα του ιδιοκτήτη ή του δικαιούχου της εν λόγω γεωγραφικής ένδειξης βάσει της νομοθεσίας του μέρους στο οποίο εφαρμόζονται οι διαδικασίες συνοριακών μέτρων,
 προϊόντα με εμπορικό σήμα που αποτελεί αντικείμενο παράνομης απομίμησης
 : όλα τα προϊόντα, συμπεριλαμβανομένης της συσκευασίας τους, τα οποία φέρουν, χωρίς να υπάρχει σχετική άδεια, εμπορικό σήμα πανομοιότυπο με το εμπορικό σήμα που έχει καταχωριστεί έγκυρα σε σχέση με τα εν λόγω προϊόντα, ή το οποίο δεν μπορεί να διακριθεί ως προς τα βασικά χαρακτηριστικά του από το εν λόγω εμπορικό σήμα, και το οποίο παραβιάζει τα δικαιώματα του κατόχου του εμπορικού σήματος βάσει της νομοθεσίας του μέρους στο οποίο εφαρμόζονται οι διαδικασίες συνοριακών μέτρων,
 αποστολές εξαγόμενων προϊόντων
 : αποστολές προϊόντων που λαμβάνονται από το έδαφος ενός μέρους σε σημείο εκτός αυτού του εδάφους, με εξαίρεση τις αποστολές υπό τελωνειακή διαμετακόμιση και τις μεταφορτώσεις,
 αποστολές εισαγόμενων προϊόντων
 : αποστολές προϊόντων που εισέρχονται στο έδαφος ενός μέρους από σημείο εκτός αυτού του εδάφους, ενώ τα εν λόγω προϊόντα παραμένουν υπό τελωνειακό έλεγχο, συμπεριλαμβανομένων των προϊόντων που εισέρχονται στο εν λόγω έδαφος σε ελεύθερη ζώνη ή αποθήκη τελωνειακής αποταμίευσης, αλλά με εξαίρεση τις αποστολές υπό τελωνειακή διαμετακόμιση και τις μεταφορτώσεις,
 προϊόντα που συνδέονται με την παράνομη εκμετάλλευση δικαιώματος δημιουργού
 : όλα τα προϊόντα τα οποία είναι αντίγραφα κατασκευασμένα χωρίς τη συγκατάθεση του δικαιούχου ή προσώπου που έχει εξουσιοδοτηθεί δεόντως από τον δικαιούχο στη χώρα παραγωγής, και τα οποία παράγονται με την αντιγραφή, άμεση ή έμμεση, κάποιου άλλου αντικειμένου, όταν η παραγωγή του εν λόγω αντιγράφου θα


text:
συνιστούσε παραβίαση δικαιώματος δημιουργού ή συγγενούς δικαιώματος βάσει της νομοθεσίας του μέρους στο οποίο εφαρμόζονται οι διαδικασίες συνοριακών μέτρων,
 αποστολές υπό τελωνειακή διαμετακόμιση
 : αποστολές προϊόντων που εισέρχονται στο έδαφος ενός μέρους από σημείο εκτός αυτού του εδάφους και εγκρίνονται από τις τελωνειακές αρχές για μεταφορά υπό συνεχή τελωνειακό έλεγχο από τελωνείο εισόδου σε τελωνείο εξόδου, με σκοπό την έξοδο από το εν λόγω έδαφος. Οι αποστολές υπό τελωνειακή διαμετακόμιση για τις οποίες στη συνέχεια εγκρίνεται λήξη του τελωνειακού ελέγχου χωρίς να εξέλθουν από το εν λόγω έδαφος θεωρούνται αποστολές εισαγόμενων προϊόντων και
 μεταφορτώσεις
 : αποστολές προϊόντων που μεταφέρονται υπό τελωνειακό έλεγχο από το μεταφορικό μέσο εισαγωγής στο μεταφορικό μέσο εξαγωγής εντός του χώρου του τελωνείου το οποίο αποτελεί την υπηρεσία εισαγωγής αλλά και εξαγωγής.
 2. Οι αναφορές στην παραβίαση δικαιωμάτων διανοητικής ιδιοκτησίας στο παρόν τμήμα ερμηνεύονται ως αναφορές σε περιπτώσεις προϊόντων με εμπορικό σήμα που αποτελεί αντικείμενο παράνομης απομίμησης, προϊόντων που συνδέονται με την παράνομη εκμετάλλευση δικαιώματος δημιουργού ή προϊόντων με γεωγραφική ένδειξη που αποτελεί αντικείμενο παράνομης απομίμησης.
 3. Τα μέρη θεωρούν ότι δεν υφίσταται υποχρέωση εφαρμογής των διαδικασιών που ορίζονται στο παρόν τμήμα για τα προϊόντα που διατίθενται στην αγορά άλλης χώρας εκ μέρους ή με τη συγκατάθεση του δικαιούχου.
 4. Κάθε μέρος θεσπίζει ή διατηρεί διαδικασίες σε σχέση με τις αποστολές εισαγόμενων και εξαγόμενων προϊόντων στο πλαίσιο των οποίων ο δικαιούχος μπορεί να ζητήσει από τις αρμόδιες αρχές του να προβούν σε αναστολή της θέσης σε ελεύθερη κυκλοφορία ή σε παρακράτηση προϊόντων για τα οποία υπάρχουν υπόνοιες ότι παραβιάζουν δικαίωμα διανοητικής ιδιοκτησίας.
 5. Κάθε μέρος θεσπίζει ή διατηρεί διαδικασίες σε σχέση με τις αποστολές εισαγόμενων και εξαγόμενων προϊόντων στο πλαίσιο των οποίων οι αρμόδιες αρχές του μπορούν να ενεργήσουν με δική τους πρωτοβουλία για την προσωρινή αναστολή της θέσης σε ελεύθερη κυκλοφορία ή την παρακράτηση προϊόντων για τα οποία υπάρχουν υπόνοιες ότι παραβιάζουν δικαίωμα διανοητικής ιδιοκτησίας, ώστε να δοθεί η δυνατότητα στους δικαιούχους να υποβάλουν επίσημη αίτηση συνδρομής σύμφωνα με την παράγραφο 4.
 6. Κάθε μέρος μπορεί να προβεί σε ρύθμιση με μία ή περισσότερες τρίτες χώρες για τη δημιουργία κοινών ασφαλών διαδικασιών εκτελωνισμού. Τα προϊόντα που εκτελωνίζονται σύμφωνα με τους όρους των κοινών τελωνειακών διαδικασιών που καθορίζονται με αυτή τη ρύθμιση θεωρείται ότι πληρούν τις διατάξεις των παραγράφων 4 και 5, υπό την προϋπόθεση ότι το οικείο μέρος διατηρεί τη νομική εξουσία να συμμορφώνεται με τις εν λόγω παραγράφους.
 7. Κάθε μέρος μπορεί να θεσπίζει ή να διατηρεί τις διαδικασίες που αναφέρονται στις παραγράφους 4 και 5 σε σχέση με τις μεταφορτώσεις και τις αποστολές υπό τελωνειακή διαμετακόμιση.
 8. Κάθε μέρος μπορεί να αποκλείει από την εφαρμογή του παρόντος άρθρου μικρές ποσότητες προϊόντων χωρίς εμπορικό χαρακτήρα που περιέχονται στις προσωπικές αποσκευές ταξιδιωτών ή μικρές ποσότητες προϊόντων χωρίς εμπορικό χαρακτήρα που αποστέλλονται σε μικρά δέματα.
 Άρθρο 20.44
 Αίτηση του δικαιούχου
 1. Κάθε μέρος μεριμνά ώστε οι αρμόδιες αρχές του να καλούν τον δικαιούχο ο οποίος ζητά την εφαρμογή των διαδικασιών που περιγράφονται στο άρθρο 20.43 να παρέχει, αφενός, επαρκή αποδεικτικά στοιχεία που να βεβαιώνουν τις αρμόδιες αρχές


text:
ότι, βάσει της νομοθεσίας του μέρους που προβλέπει τις διαδικασίες, υπάρχει εκ πρώτης όψεως παραβίαση του δικαιώματος διανοητικής ιδιοκτησίας του δικαιούχου και, αφετέρου, επαρκείς πληροφορίες οι οποίες μπορεί βάσιμα να αναμένεται ότι έχουν περιέλθει στην αντίληψη του δικαιούχου, ώστε τα ύποπτα προϊόντα να καθίστανται εύλογα αναγνωρίσιμα από τις αρμόδιες αρχές. Η απαίτηση παροχής επαρκών πληροφοριών δεν αποθαρρύνει αδικαιολόγητα την προσφυγή στις διαδικασίες που περιγράφονται στο άρθρο 20.43.
 2. Κάθε μέρος προβλέπει τη δυνατότητα υποβολής αιτήσεων για την αναστολή της θέσης σε ελεύθερη κυκλοφορία ή την παρακράτηση προϊόντων για τα οποία υπάρχουν υπόνοιες ότι παραβιάζουν δικαίωμα διανοητικής ιδιοκτησίας που αναφέρεται στο άρθρο 20.43, και τα οποία βρίσκονται υπό τελωνειακό έλεγχο στο έδαφός του. Η απαίτηση να προβλέπεται δυνατότητα υποβολής αυτών των αιτήσεων υπόκειται στις υποχρεώσεις για τη θέσπιση ή διατήρηση διαδικασιών που αναφέρονται στο άρθρο 20.43 παράγραφοι 4 και 5. Οι αρμόδιες αρχές μπορούν να ορίζουν ότι οι αιτήσεις αυτές αφορούν πάνω από μία αποστολές. Κάθε μέρος μπορεί να ορίζει ότι, κατόπιν αιτήματος του δικαιούχου, η αίτηση για την αναστολή της θέσης σε ελεύθερη κυκλοφορία ή την παρακράτηση ύποπτων προϊόντων μπορεί να εφαρμόζεται σε επιλεγμένα σημεία εισόδου και εξόδου υπό τελωνειακό έλεγχο.
 3. Κάθε μέρος διασφαλίζει ότι οι αρμόδιες αρχές του ενημερώνουν τον αιτούντα εντός εύλογου χρονικού διαστήματος σχετικά με το αν έκαναν δεκτή την αίτησή του. Εάν οι αρμόδιες αρχές του μέρους κάνουν δεκτή την αίτηση, ενημερώνουν επίσης τον αιτούντα σχετικά με την περίοδο ισχύος της αίτησης.
 4. Κάθε μέρος μπορεί να ορίζει ότι, όταν ο αιτών έχει προσφύγει κατά τρόπο καταχρηστικό στις διαδικασίες που περιγράφονται στο άρθρο 20.43, ή όταν υπάρχουν βάσιμοι λόγοι, οι αρμόδιες αρχές του έχουν την εξουσία να απορρίψουν, να αναστείλουν ή να ακυρώσουν την αίτηση.
 Άρθρο 20.45
 Παροχή πληροφοριών από τον δικαιούχο
 Κάθε μέρος επιτρέπει στις αρμόδιες αρχές του να ζητούν από έναν δικαιούχο να παράσχει σχετικές πληροφορίες οι οποίες μπορεί βάσιμα να αναμένεται ότι έχουν περιέλθει στην αντίληψή του, ώστε να βοηθήσει τις αρμόδιες αρχές στη λήψη των συνοριακών μέτρων που αναφέρονται στο παρόν τμήμα. Κάθε μέρος μπορεί επίσης να επιτρέψει σε έναν δικαιούχο να παράσχει τις πληροφορίες αυτές στις αρμόδιες αρχές του.
 Άρθρο 20.46
 Εγγύηση ή ισοδύναμη ασφάλεια
 1. Κάθε μέρος μεριμνά ώστε οι αρμόδιες αρχές του να έχουν την εξουσία να απαιτούν από έναν δικαιούχο ο οποίος ζητά την εφαρμογή των διαδικασιών που περιγράφονται στο άρθρο 20.43 να παρέχει εύλογη εγγύηση ή ισοδύναμη ασφάλεια η οποία να επαρκεί για την προστασία του καθ' ου και των αρμόδιων αρχών και την αποτροπή της καταχρηστικής προσφυγής στις διαδικασίες. Κάθε μέρος μεριμνά ώστε η εν λόγω εγγύηση ή ισοδύναμη ασφάλεια να μην αποθαρρύνει αδικαιολόγητα την προσφυγή σε αυτές τις διαδικασίες.
 2. Κάθε μέρος μπορεί να ορίζει ότι η εν λόγω εγγύηση μπορεί να έχει τη μορφή ομολόγου το οποίο θα προφυλάσσει τον καθ' ου από τυχόν απώλειες ή ζημίες που προκαλούνται από ενδεχόμενη αναστολή της θέσης σε ελεύθερη κυκλοφορία ή παρακράτηση προϊόντων, σε περίπτωση που οι αρμόδιες αρχές αποφανθούν ότι τα προϊόντα δεν παραβιάζουν δικαίωμα διανοητικής ιδιοκτησίας. Ένα μέρος μπορεί, μόνο σε εξαιρετικές περιπτώσεις ή


text:
κατόπιν δικαστικής εντολής, να επιτρέψει στον καθ' ου να αποκτήσει κατοχή ύποπτων προϊόντων καταθέτοντας ομόλογο ή άλλη εγγύηση.
 Άρθρο 20.47
 Απόφαση ως προς τη διάπραξη ή μη παραβίασης
 Κάθε μέρος θεσπίζει ή διατηρεί διαδικασίες με τις οποίες οι αρμόδιες αρχές του μπορούν να αποφανθούν, εντός εύλογου χρονικού διαστήματος μετά την έναρξη των διαδικασιών που περιγράφονται στο άρθρο 20.43, κατά πόσον τα ύποπτα προϊόντα παραβιάζουν δικαίωμα διανοητικής ιδιοκτησίας.
 Άρθρο 20.48
 Μέσα έννομης προστασίας
 1. Κάθε μέρος μεριμνά ώστε οι αρμόδιες αρχές του να έχουν την εξουσία να διατάσσουν την καταστροφή προϊόντων, μετά την έκδοση απόφασης που αναφέρεται στο άρθρο 20.47 σύμφωνα με την οποία τα προϊόντα παραβιάζουν δικαίωμα διανοητικής ιδιοκτησίας. Σε περιπτώσεις μη καταστροφής αυτών των προϊόντων, κάθε μέρος διασφαλίζει ότι, εκτός εξαιρετικών περιστάσεων, τα προϊόντα αυτά αποσύρονται από τους εμπορικούς διαύλους, κατά τρόπον ώστε να αποτρέπεται η πρόκληση βλάβης στον δικαιούχο.
 2. Όταν πρόκειται για προϊόντα με εμπορικό σήμα που αποτελεί αντικείμενο παράνομης απομίμησης, η απλή αφαίρεση του εμπορικού σήματος που έχει τοποθετηθεί παράνομα στα προϊόντα δεν αρκεί, εκτός από εξαιρετικές περιπτώσεις, για να επιτραπεί η ελεύθερη κυκλοφορία των προϊόντων στους εμπορικούς διαύλους.
 3. Κάθε μέρος μεριμνά ώστε οι αρμόδιες αρχές του να έχουν την εξουσία να διατάσσουν την επιβολή διοικητικών ποινών, μετά την έκδοση απόφασης που αναφέρεται στο άρθρο 20.47 σύμφωνα με την οποία τα προϊόντα παραβιάζουν δικαίωμα διανοητικής ιδιοκτησίας.
 Άρθρο 20.49
 Ειδική συνεργασία στον τομέα των συνοριακών μέτρων
 1. Τα μέρη συμφωνούν να συνεργάζονται μεταξύ τους με σκοπό την εξάλειψη των διεθνών εμπορευματικών συναλλαγών οι οποίες παραβιάζουν δικαιώματα διανοητικής ιδιοκτησίας. Προς την κατεύθυνση αυτή, κάθε μέρος ορίζει σημεία επαφής στο πλαίσιο του διοικητικού του μηχανισμού, και είναι πρόθυμο να ανταλλάξει πληροφορίες σχετικά με το εμπόριο αγαθών που παραβιάζουν δικαιώματα διανοητικής ιδιοκτησίας. Ειδικότερα, κάθε μέρος προωθεί την ανταλλαγή πληροφοριών και τη συνεργασία μεταξύ των τελωνειακών αρχών του και των τελωνειακών αρχών του άλλου μέρους όσον αφορά τις εμπορευματικές συναλλαγές οι οποίες παραβιάζουν δικαιώματα διανοητικής ιδιοκτησίας.
 2. Η συνεργασία που αναφέρεται στην παράγραφο 1 μπορεί να περιλαμβάνει την ανταλλαγή πληροφοριών όσον αφορά μηχανισμούς συγκέντρωσης πληροφοριών από δικαιούχους, βέλτιστων πρακτικών και εμπειριών σχετικά με στρατηγικές διαχείρισης των κινδύνων, καθώς και πληροφοριών για τον εντοπισμό αποστολών για τις οποίες υπάρχουν υπόνοιες ότι περιέχουν προϊόντα που παραβιάζουν δικαιώματα διανοητικής ιδιοκτησίας.
 3. Η συνεργασία βάσει του παρόντος τμήματος πραγματοποιείται κατά τρόπο που συνάδει με τις σχετικές διεθνείς συμφωνίες οι οποίες είναι δεσμευτικές και για τα δύο μέρη. Η μεικτή επιτροπή τελωνειακής συνεργασίας η οποία αναφέρεται στο άρθρο 6.14 (Μεικτή επιτροπή τελωνειακής συνεργασίας) θα καθορίσει τις προτεραιότητες και θα μεριμνήσει για τις κατάλληλες διαδικασίες για συνεργασία βάσει του παρόντος τμήματος μεταξύ των αρμόδιων αρχών των μερών.
 Τμήμα E
 Συνεργασία
 Άρθρο 20.50
 Συνεργασία
 1. Τα μέρη συμφωνούν να συνεργάζονται μεταξύ τους με σκοπό την υποστήριξη της υλοποίησης των δεσμεύσεων και των υποχρεώσεων που αναλαμβάνουν βάσει του παρόντος κεφαλαίου. Στους τομείς συνεργασίας περιλαμβάνεται η ανταλλαγή πληροφοριών ή εμπειριών σχετικά με τα εξής:
 α)
 την προστασία και την επιβολή των δικαιωμάτων διανοητικής ιδιοκτησίας, συμπεριλαμβανομένων των γεωγραφικών ενδείξεων και
 β)
 τη θέσπιση ρυθμίσεων μεταξύ των αντίστοιχων φορέων συλλογικής διαχείρισης.


text:
2. Στο πλαίσιο της παραγράφου 1, τα μέρη συμφωνούν να ξεκινήσουν και να διατηρήσουν αποτελεσματικό διάλογο για ζητήματα διανοητικής ιδιοκτησίας με στόχο την εξέταση θεμάτων σχετικών με την προστασία και την επιβολή των δικαιωμάτων διανοητικής ιδιοκτησίας που καλύπτονται από το παρόν κεφάλαιο, καθώς και οποιουδήποτε άλλου σχετικού ζητήματος.
 ΚΕΦΑΛΑΙΟ ΕΙΚΟΣΙ ΕΝΑ
 Ρυθμιστική συνεργασία
 Άρθρο 21.1
 Πεδίο εφαρμογής
 Το παρόν κεφάλαιο ισχύει σε σχέση με την ανάπτυξη, την αναθεώρηση και τις μεθοδολογικές πτυχές των ρυθμιστικών μέτρων που λαμβάνουν οι ρυθμιστικές αρχές των μερών και τα οποία καλύπτονται, μεταξύ άλλων, από τη συμφωνία ΤΕΕ, τη συμφωνία ΥΦΠ, την GATT 1994, την GATS και τα κεφάλαια τέσσερα (Τεχνικά εμπόδια στο εμπόριο), πέντε (Υγειονομικά και φυτοϋγειονομικά μέτρα), εννέα (Διασυνοριακές συναλλαγές στον τομέα των υπηρεσιών), είκοσι δύο (Εμπόριο και αειφόρος ανάπτυξη), είκοσι τρία (Εμπόριο και εργασία) και είκοσι τέσσερα (Εμπόριο και περιβάλλον).
 Άρθρο 21.2
 Αρχές
 1. Τα μέρη επιβεβαιώνουν τα δικαιώματα και τις υποχρεώσεις τους όσον αφορά τα ρυθμιστικά μέτρα που λαμβάνονται βάσει της συμφωνίας ΤΕΕ, της συμφωνίας ΥΦΠ, της GATT 1994 και της GATS.
 2. Τα μέρη δεσμεύονται να διασφαλίζουν υψηλά επίπεδα προστασίας της ζωής ή της υγείας των ανθρώπων, των ζώων ή των φυτών, καθώς και του περιβάλλοντος, κατά τρόπο που συνάδει με τη συμφωνία ΤΕΕ, τη συμφωνία ΥΦΠ, την GATT 1994, την GATS και την παρούσα συμφωνία.
 3. Τα μέρη αναγνωρίζουν την αξία της ρυθμιστικής συνεργασίας, τόσο διμερούς όσο και πολυμερούς, με τους συναφείς εμπορικούς τους εταίρους. Όποτε είναι εφικτό και αμοιβαία επωφελές, τα μέρη θα προσεγγίζουν τη ρυθμιστική συνεργασία κατά τρόπο που επιτρέπει τη συμμετοχή και άλλων διεθνών εμπορικών εταίρων.
 4. Χωρίς να περιορίζεται η δυνατότητα κάθε μέρους να υλοποιεί τις δικές του δραστηριότητες σε θέματα κανονιστικών ρυθμίσεων, νομοθεσίας και πολιτικών, τα μέρη δεσμεύονται για την περαιτέρω ανάπτυξη της ρυθμιστικής συνεργασίας λαμβάνοντας υπόψη το αμοιβαίο συμφέρον τους, με στόχο:
 α)
 την πρόληψη και την εξάλειψη των περιττών εμποδίων στο εμπόριο και τις επενδύσεις,
 β)
 τη βελτίωση του κλίματος για την ανταγωνιστικότητα και την καινοτομία, μεταξύ άλλων μέσα από την επιδίωξη της ρυθμιστικής συμβατότητας, της αναγνώρισης της ισοδυναμίας και της σύγκλισης και
 γ)
 την προώθηση διαφανών, αποδοτικών και αποτελεσματικών ρυθμιστικών διαδικασιών οι οποίες υποστηρίζουν τους στόχους δημόσιας πολιτικής και εκπληρώνουν την αποστολή των ρυθμιστικών φορέων, μεταξύ άλλων μέσα από την προώθηση της ανταλλαγής πληροφοριών και της ενισχυμένης χρήσης βέλτιστων πρακτικών.
 5. Το παρόν κεφάλαιο αντικαθιστά το πλαίσιο για τη ρυθμιστική συνεργασία και διαφάνεια μεταξύ της κυβέρνησης του Καναδά και της Ευρωπαϊκής Επιτροπής, το οποίο υπογράφηκε στις Βρυξέλλες στις 21 Δεκεμβρίου 2004, και ρυθμίζει τις δραστηριότητες που είχαν αναληφθεί προηγουμένως βάσει του εν λόγω πλαισίου.
 6. Τα μέρη μπορούν να αναλαμβάνουν δραστηριότητες ρυθμιστικής συνεργασίας σε εθελοντική βάση. Για λόγους σαφήνειας, διευκρινίζεται ότι κανένα μέρος δεν υποχρεούται να συμμετάσχει σε συγκεκριμένη δραστηριότητα ρυθμιστικής συνεργασίας, ενώ κάθε μέρος μπορεί να αρνηθεί να συνεργαστεί ή να αποσυρθεί από τη συνεργασία. Ωστόσο, εάν ένα μέρος αρνηθεί να ξεκινήσει κανονιστική συνεργασία ή αποσυρθεί από τη συνεργασία, θα πρέπει να είναι έτοιμο να εξηγήσει τους λόγους για την απόφασή του στο άλλο μέρος.
 Άρθρο 21.3
 Στόχοι της ρυθμιστικής συνεργασίας


text:
Στους στόχους της ρυθμιστικής συνεργασίας περιλαμβάνονται οι εξής:
 α)
 συμβολή στην προστασία της ανθρώπινης ζωής, υγείας ή ασφάλειας, της ζωής ή της υγείας των ζώων ή των φυτών και του περιβάλλοντος μέσα από:
 i)
 την αξιοποίηση των διεθνών πόρων σε τομείς όπως η έρευνα, ο έλεγχος πριν από τη διάθεση στην αγορά και η ανάλυση κινδύνου με στόχο την αντιμετώπιση σημαντικών ρυθμιστικών ζητημάτων τοπικού, εθνικού και διεθνούς ενδιαφέροντος και
 ii)
 τη συμβολή στη βάση πληροφοριών που χρησιμοποιούν οι ρυθμιστικές αρχές για τον εντοπισμό, την εκτίμηση και τη διαχείριση των κινδύνων,
 β)
 οικοδόμηση εμπιστοσύνης, εμβάθυνση της αμοιβαίας κατανόησης σε θέματα ρυθμιστικής διακυβέρνησης και αξιοποίηση της εμπειρογνωμοσύνης και των οπτικών που διαθέτει το άλλο μέρος με σκοπό:
 i)
 τη βελτίωση του σχεδιασμού και της ανάπτυξης ρυθμιστικών προτάσεων,
 ii)
 την προώθηση της διαφάνειας και της προβλεψιμότητας όσον αφορά την ανάπτυξη και τη θέσπιση κανονιστικών ρυθμίσεων,
 iii)
 την αύξηση της αποτελεσματικότητας των κανονιστικών ρυθμίσεων,
 iv)
 τον εντοπισμό εναλλακτικών μέσων,
 v)
 τον προσδιορισμό των επιπτώσεων των κανονιστικών ρυθμίσεων,
 vi)
 την αποφυγή άσκοπων αποκλίσεων μεταξύ των κανονιστικών ρυθμίσεων και
 vii)
 τη βελτίωση της εφαρμογής των κανονιστικών ρυθμίσεων και της συμμόρφωσης με αυτές,
 γ)
 διευκόλυνση των διμερών εμπορικών συναλλαγών και επενδύσεων κατά τρόπο ώστε:
 i)
 να αξιοποιούνται οι υφιστάμενες ρυθμίσεις συνεργασίας,
 ii)
 να μειώνονται οι άσκοπες αποκλίσεις ως προς τις κανονιστικές ρυθμίσεις και
 iii)
 να εντοπίζονται νέες οδοί συνεργασίας σε συγκεκριμένους τομείς,
 δ)
 συμβολή στη βελτίωση της ανταγωνιστικότητας και της αποδοτικότητας της βιομηχανίας κατά τρόπο ώστε:
 i)
 να ελαχιστοποιούνται οι διοικητικές δαπάνες όποτε αυτό είναι δυνατόν,
 ii)
 να μειώνονται οι αλληλεπικαλυπτόμενες κανονιστικές απαιτήσεις και το συνεπακόλουθο κόστος συμμόρφωσης, όποτε αυτό είναι δυνατόν και
 iii)
 να αναζητούνται συμβατές ρυθμιστικές προσεγγίσεις, εάν αυτό είναι δυνατόν και σκόπιμο, μέσα από:
 Α)
 την εφαρμογή ρυθμιστικών προσεγγίσεων που είναι τεχνολογικά ουδέτερες και
 Β)
 την αναγνώριση της ισοδυναμίας ή την προώθηση της σύγκλισης.
 Άρθρο 21.4
 Δραστηριότητες ρυθμιστικής συνεργασίας
 Τα μέρη καταβάλλουν κάθε δυνατή προσπάθεια για την εκπλήρωση των στόχων που ορίζονται στο άρθρο 21.3 αναλαμβάνοντας δραστηριότητες ρυθμιστικής συνεργασίας που μπορεί να περιλαμβάνουν:
 α)
 τη συμμετοχή σε εν εξελίξει διμερείς συζητήσεις σχετικά με τη ρυθμιστική διακυβέρνηση, ώστε μεταξύ άλλων:
 i)
 να συζητήσουν τη ρυθμιστική μεταρρύθμιση και τις επιπτώσεις της στη μεταξύ τους σχέση,
 ii)
 να προσδιορίσουν τα διδάγματα που έχουν αποκομίσει,
 iii)
 να ερευνήσουν, εάν κρίνεται σκόπιμο, εναλλακτικές προσεγγίσεις ως προς τις κανονιστικές ρυθμίσεις και
 iv)
 να ανταλλάξουν εμπειρίες όσον αφορά τα ρυθμιστικά εργαλεία και μέσα, όπου περιλαμβάνονται οι εκτιμήσεις των επιπτώσεων των κανονιστικών ρυθμίσεων, οι εκτιμήσεις κινδύνου και οι στρατηγικές συμμόρφωσης και επιβολής,
 β)
 την πραγματοποίηση διαβουλεύσεων μεταξύ τους, κατά περίπτωση, και την ανταλλαγή πληροφοριών καθ' όλη τη διαδικασία ανάπτυξης κανονιστικών ρυθμίσεων. Οι εν λόγω διαβουλεύσεις και ανταλλαγές θα πρέπει να ξεκινήσουν όσο το δυνατόν νωρίτερα κατά τη διάρκεια αυτής της διαδικασίας,
 γ)
 την ανταλλαγή μη δημόσιων πληροφοριών, στον βαθμό που οι πληροφορίες αυτές μπορούν να διατεθούν σε ξένες κυβερνήσεις σύμφωνα με τους ισχύοντες κανόνες του μέρους που παρέχει τις πληροφορίες,
 δ)
 την ανταλλαγή, όσο το δυνατόν νωρίτερα, των προτεινόμενων τεχνικών ή υγειονομικών και φυτοϋγειονομικών κανονισμών που ενδέχεται να έχουν αντίκτυπο στο εμπόριο


text:
με το άλλο μέρος, έτσι ώστε να μπορούν να ληφθούν υπόψη τυχόν παρατηρήσεις και προτάσεις για τροποποιήσεις,
 ε)
 την υποβολή, κατόπιν αιτήματος του άλλου μέρους, αντιγράφου του προτεινόμενου κανονισμού, με την επιφύλαξη της ισχύουσας νομοθεσίας σχετικά με το ιδιωτικό απόρρητο, και την παροχή επαρκούς χρονικού διαστήματος στα ενδιαφερόμενα μέρη ώστε να υποβάλουν γραπτώς τις παρατηρήσεις τους,
 στ)
 την ανταλλαγή, όσο το δυνατόν νωρίτερα, πληροφοριών σχετικά με προβλεπόμενες ρυθμιστικές δράσεις, μέτρα ή τροποποιήσεις, έτσι ώστε:
 i)
 να γίνεται κατανοητό το σκεπτικό στο οποίο βασίζονται οι ρυθμιστικές επιλογές ενός μέρους, συμπεριλαμβανομένου του επιλεγόμενου μέσου, και να εξετάζονται οι δυνατότητες για μεγαλύτερη σύγκλιση μεταξύ των μερών σχετικά με τον τρόπο διατύπωσης των κανονιστικών ρυθμίσεων και προσδιορισμού του πεδίου εφαρμογής τους. Στο πλαίσιο αυτό τα μέρη θα πρέπει επίσης να εξετάσουν τη συσχέτιση μεταξύ κανονισμών, προτύπων και αξιολόγησης της συμμόρφωσης και
 ii)
 να γίνεται σύγκριση των μεθόδων και των παραδοχών που χρησιμοποιούνται για την ανάλυση των ρυθμιστικών προτάσεων, όπου περιλαμβάνεται, όταν κρίνεται σκόπιμο, ανάλυση της τεχνικής και οικονομικής δυνατότητας εφαρμογής και των οφελών σε σχέση με τον επιδιωκόμενο στόχο για κάθε σημαντική εναλλακτική ρυθμιστική απαίτηση ή προσέγγιση που τυχόν εξετάζεται. Αυτή η ανταλλαγή πληροφοριών μπορεί επίσης να περιλαμβάνει στρατηγικές συμμόρφωσης και εκτιμήσεις επιπτώσεων, καθώς και σύγκριση της δυνητικής σχέσης κόστους-αποτελεσματικότητας της ρυθμιστικής πρότασης με αυτήν που παρουσιάζουν σημαντικές εναλλακτικές ρυθμιστικές απαιτήσεις ή προσεγγίσεις που εξετάζονται,
 ζ)
 την εξέταση των ευκαιριών για ελαχιστοποίηση των άσκοπων αποκλίσεων ως προς τις κανονιστικές ρυθμίσεις, μεταξύ άλλων μέσα από:
 i)
 τη διενέργεια παράλληλης ή κοινής εκτίμησης κινδύνου και εκτίμησης επιπτώσεων των κανονιστικών ρυθμίσεων, εάν αυτό είναι εφικτό και αμοιβαία επωφελές,
 ii)
 την επίτευξη εναρμονισμένης, ισοδύναμης ή συμβατής λύσης ή
 iii)
 την εξέταση της δυνατότητας αμοιβαίας αναγνώρισης σε συγκεκριμένες περιπτώσεις,
 η)
 τη συνεργασία σε θέματα που αφορούν την ανάπτυξη, την έγκριση, την εφαρμογή και την τήρηση διεθνών προτύπων, κατευθυντήριων γραμμών και συστάσεων,
 θ)
 την εξέταση της σκοπιμότητας και της δυνατότητας συλλογής των ίδιων ή παρόμοιων δεδομένων σχετικά με τη φύση, την έκταση και τη συχνότητα των προβλημάτων που μπορούν δυνητικά να οδηγήσουν σε ρυθμιστικές δράσεις, όταν αυτό θα επιτάχυνε την πραγματοποίηση στατιστικά σημαντικών εκτιμήσεων σχετικά με τα προβλήματα αυτά,
 ι)
 την τακτική σύγκριση των πρακτικών συλλογής δεδομένων,
 ια)
 την εξέταση της σκοπιμότητας και της δυνατότητας χρησιμοποίησης των ίδιων ή παρόμοιων παραδοχών και μεθοδολογιών με αυτές που χρησιμοποιεί το άλλο μέρος για την ανάλυση δεδομένων και την αξιολόγηση των βαθύτερων ζητημάτων που πρέπει να αντιμετωπιστούν μέσω κανονιστικών ρυθμίσεων, με στόχο:
 i)
 τη μείωση των αποκλίσεων όσον αφορά τον εντοπισμό ζητημάτων και
 ii)
 την προώθηση της ομοιομορφίας ως προς τα αποτελέσματα,
 ιβ)
 την τακτική σύγκριση των αναλυτικών παραδοχών και μεθοδολογιών,
 ιγ)
 την ανταλλαγή πληροφοριών σχετικά με τη διαχείριση, την εφαρμογή και την επιβολή των κανονιστικών ρυθμίσεων, καθώς και σχετικά με τα μέσα για την επίτευξη και την αξιολόγηση της συμμόρφωσης,
 ιδ)
 την υλοποίηση συνεργατικών προγραμμάτων στον τομέα της έρευνας με στόχο:
 i)
 τη μείωση των αλληλεπικαλυπτόμενων ερευνών,
 ii)
 την παραγωγή μεγαλύτερου όγκου πληροφοριών με μικρότερο κόστος,
 iii)
 τη συγκέντρωση των βέλτιστων δεδομένων,
 iv)
 την καθιέρωση κοινής επιστημονικής βάσης, όταν κρίνεται σκόπιμο,
 v)


text:
την αντιμετώπιση των πλέον πιεστικών ρυθμιστικών προβλημάτων με μεγαλύτερη συνοχή και εστίαση στις επιδόσεις και
 vi)
 την ελαχιστοποίηση των περιττών αποκλίσεων ως προς τις νέες ρυθμιστικές προτάσεις και, παράλληλα, την αποτελεσματικότερη βελτίωση της προστασίας της υγείας, της ασφάλειας και του περιβάλλοντος,
 ιε)
 τη διεξαγωγή ελέγχων των κανονιστικών ρυθμίσεων ή των πολιτικών μετά την εφαρμογή τους,
 ιστ)
 τη σύγκριση των μεθόδων και των παραδοχών που χρησιμοποιούνται σε αυτούς τους ελέγχους,
 ιζ)
 κατά περίπτωση, τη διάθεση στο άλλο μέρος συνοπτικών παρουσιάσεων σχετικά με τα αποτελέσματα αυτών των ελέγχων,
 ιη)
 τον προσδιορισμό της κατάλληλης προσέγγισης ώστε να μειωθούν οι αρνητικές συνέπειες των υφιστάμενων αποκλίσεων μεταξύ των κανονιστικών ρυθμίσεων όσον αφορά τις διμερείς εμπορικές συναλλαγές και επενδύσεις στους τομείς που προσδιορίζονται από ένα μέρος, μεταξύ άλλων μέσω, κατά περίπτωση, αυξημένης σύγκλισης, αμοιβαίας αναγνώρισης, ελαχιστοποίησης της χρήσης των ρυθμιστικών μέσων που στρεβλώνουν τις εμπορικές συναλλαγές και τις επενδύσεις, και της χρήσης διεθνών προτύπων, όπου περιλαμβάνονται πρότυπα και κατευθυντήριες γραμμές για την αξιολόγηση της συμμόρφωσης, ή
 ιθ)
 την ανταλλαγή πληροφοριών, εμπειρογνωμοσύνης και πείρας στον τομέα της καλής διαβίωσης των ζώων, με στόχο την προώθηση της συνεργασίας μεταξύ των μερών σε ό,τι αφορά την καλή διαβίωση των ζώων.
 Άρθρο 21.5
 Συμβατότητα των ρυθμιστικών μέτρων
 Για να επιτευχθεί μεγαλύτερη σύγκλιση και συμβατότητα μεταξύ των ρυθμιστικών μέτρων των μερών, κάθε μέρος εξετάζει, κατά περίπτωση, τα ρυθμιστικά μέτρα ή πρωτοβουλίες του άλλου μέρους όσον αφορά τα ίδια ή συναφή θέματα. Αυτό δεν εμποδίζει τα μέρη να θεσπίζουν διαφορετικά ρυθμιστικά μέτρα ή να αναπτύσσουν διαφορετικές πρωτοβουλίες για λόγους όπως η ύπαρξη διαφορετικών θεσμικών ή νομοθετικών προσεγγίσεων, περιστάσεων, αξιών και προτεραιοτήτων που αφορούν συγκεκριμένα ένα μέρος.
 Άρθρο 21.6
 Φόρουμ ρυθμιστικής συνεργασίας
 1. Συστήνεται φόρουμ ρυθμιστικής συνεργασίας («ΦΡΣ»), σύμφωνα με το άρθρο 26.2 (Ειδικές επιτροπές) παράγραφος 1 στοιχείο η), με στόχο τη διευκόλυνση και την προώθηση της ρυθμιστικής συνεργασίας μεταξύ των μερών σύμφωνα με το παρόν κεφάλαιο.
 2. Το ΦΡΣ ασκεί τα ακόλουθα καθήκοντα:
 α)
 παρέχει ένα φόρουμ όπου μπορούν να συζητηθούν θέματα πολιτικής αμοιβαίου ενδιαφέροντος τα οποία έχουν επισημανθεί από τα μέρη, μεταξύ άλλων, μέσω των διαβουλεύσεων που διεξάγονται σύμφωνα με το άρθρο 21.8,
 β)
 βοηθά τις επιμέρους ρυθμιστικές αρχές στον εντοπισμό πιθανών εταίρων για δραστηριότητες συνεργασίας και τους παρέχει τα κατάλληλα μέσα για τον σκοπό αυτό, όπως υποδείγματα συμφωνιών εμπιστευτικότητας,
 γ)
 εξετάζει τις (εν εξελίξει ή αναμενόμενες) ρυθμιστικές πρωτοβουλίες για τις οποίες ένα μέρος θεωρεί ότι μπορούν να παρέχουν δυνατότητες συνεργασίας. Η εξέταση αυτή, η οποία διενεργείται σε διαβούλευση με τις ρυθμιστικές αρχές και υπηρεσίες, θα πρέπει να υποστηρίζει την εφαρμογή του παρόντος κεφαλαίου, και
 δ)
 ενθαρρύνει την ανάπτυξη δραστηριοτήτων διμερούς συνεργασίας σύμφωνα με το άρθρο 21.4 και, με βάση τις πληροφορίες που λαμβάνει από τις ρυθμιστικές αρχές και υπηρεσίες, εξετάζει την πρόοδο, τα επιτεύγματα και τις βέλτιστες πρακτικές των πρωτοβουλιών ρυθμιστικής συνεργασίας σε συγκεκριμένους τομείς.
 3. Καθήκοντα προέδρου στο ΦΡΣ ασκούν από κοινού ένας ανώτερος εκπρόσωπος της κυβέρνησης του Καναδά σε επίπεδο αναπληρωτή υπουργού, ή ατόμου με ισοδύναμο αξίωμα ή διορισμένου από αυτόν, και ένας ανώτερος εκπρόσωπος της Ευρωπαϊκής Επιτροπής σε επίπεδο Γενικού Διευθυντή, ή ατόμου με ισοδύναμο αξίωμα ή


text:
διορισμένου από αυτόν, ενώ το απαρτίζουν αρμόδιοι υπάλληλοι κάθε μέρους. Τα μέρη μπορούν, με αμοιβαία συναίνεση, να καλέσουν και άλλους ενδιαφερόμενους να συμμετάσχουν στις συνεδριάσεις του ΦΡΣ.
 4. Το ΦΡΣ:
 α)
 εγκρίνει την εντολή, τις διαδικασίες και το σχέδιο εργασίας του κατά την πρώτη συνεδρίασή του μετά την έναρξη ισχύος της παρούσας συμφωνίας,
 β)
 συνεδριάζει εντός ενός έτους από την ημερομηνία έναρξης ισχύος της παρούσας συμφωνίας και στη συνέχεια τουλάχιστον ετησίως, εκτός αν τα μέρη αποφασίσουν διαφορετικά και
 γ)
 υποβάλλει έκθεση στη μεικτή επιτροπή ΣΟΕΣ σχετικά με την εφαρμογή του παρόντος κεφαλαίου, ανάλογα με την περίπτωση.
 Άρθρο 21.7
 Περαιτέρω συνεργασία μεταξύ των μερών
 1. Σύμφωνα με το άρθρο 21.6 παράγραφος 2 στοιχείο γ) και για να καταστεί δυνατή η παρακολούθηση των επικείμενων ρυθμιστικών σχεδίων και να εντοπιστούν ευκαιρίες για ρυθμιστική συνεργασία, τα μέρη ανταλλάσσουν τακτικά πληροφορίες σχετικά με τρέχοντα ή προγραμματισμένα ρυθμιστικά σχέδια στους τομείς αρμοδιότητάς τους. Οι πληροφορίες αυτές θα πρέπει να περιλαμβάνουν, κατά περίπτωση, τους νέους τεχνικούς κανονισμούς και τις τροποποιήσεις υφιστάμενων τεχνικών κανονισμών που αναμένεται να προταθούν ή να εγκριθούν.
 2. Τα μέρη μπορούν να διευκολύνουν τη ρυθμιστική συνεργασία μέσω της ανταλλαγής υπαλλήλων βάσει ειδικής ρύθμισης.
 3. Τα μέρη καταβάλλουν κάθε δυνατή προσπάθεια για να συνεργάζονται και να ανταλλάσσουν πληροφορίες σε εθελοντική βάση στον τομέα της ασφάλειας των μη εδώδιμων προϊόντων. Αυτή η συνεργασία ή η ανταλλαγή πληροφοριών μπορεί να αφορά ιδίως:
 α)
 επιστημονικά, τεχνικά και ρυθμιστικά θέματα, με στόχο τη βελτίωση της ασφάλειας των μη εδώδιμων προϊόντων,
 β)
 αναδυόμενα ζητήματα με ιδιαίτερη σημασία για την υγεία και την ασφάλεια, τα οποία εμπίπτουν στις αρμοδιότητες της αντίστοιχης αρχής ενός μέρους,
 γ)
 δραστηριότητες σχετικές με την τυποποίηση,
 δ)
 δραστηριότητες εποπτείας της αγοράς και επιβολής,
 ε)
 μεθόδους εκτίμησης κινδύνου και δοκιμές προϊόντων και
 στ)
 συντονισμένες ανακλήσεις προϊόντων ή άλλες παρόμοιες ενέργειες.
 4. Τα μέρη μπορούν να θεσπίσουν αμοιβαία ανταλλαγή πληροφοριών σχετικά με την ασφάλεια των καταναλωτικών προϊόντων και τα προληπτικά, περιοριστικά και διορθωτικά μέτρα που λαμβάνονται. Ειδικότερα, ο Καναδάς μπορεί να αποκτήσει πρόσβαση σε επιλεγμένες πληροφορίες από το σύστημα έγκαιρης προειδοποίησης RAPEX της Ευρωπαϊκής Ένωσης, ή από το διάδοχο σύστημα αυτού, όσον αφορά τα καταναλωτικά προϊόντα, όπως αυτά ορίζονται στην οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων. Η Ευρωπαϊκή Ένωση μπορεί να λαμβάνει έγκαιρα προειδοποιητικές πληροφορίες σχετικά με περιοριστικά μέτρα και ανακλήσεις προϊόντων από το σύστημα αναφοράς περιστατικών σχετικά με καταναλωτικά προϊόντα του Καναδά, γνωστό ως RADAR, ή από το διάδοχο σύστημα αυτού, όσον αφορά τα καταναλωτικά προϊόντα, όπως αυτά ορίζονται στον Canada Consumer Product Safety Act, S.C. 2010, c. 21, και τα καλλυντικά, όπως αυτά ορίζονται στον Food and Drugs Act, R.S.C. 1985, c. F-27. Η αμοιβαία αυτή ανταλλαγή πληροφοριών γίνεται βάσει ρύθμισης όπου καθορίζονται τα μέτρα που αναφέρονται στην παράγραφο 5.
 5. Προτού τα μέρη πραγματοποιήσουν την πρώτη ανταλλαγή πληροφοριών που προβλέπεται στην παράγραφο 4, διασφαλίζουν ότι η επιτροπή εμπορευματικών συναλλαγών εγκρίνει τα μέτρα για την υλοποίηση αυτής της ανταλλαγής. Τα μέρη διασφαλίζουν ότι τα μέτρα αυτά προσδιορίζουν το είδος των πληροφοριών που θα ανταλλάσσονται, τις


text:
λεπτομέρειες της ανταλλαγής και τους τρόπους εφαρμογής των κανόνων εμπιστευτικότητας και προστασίας των δεδομένων προσωπικού χαρακτήρα.
 6. Η επιτροπή εμπορευματικών συναλλαγών εγκρίνει τα μέτρα βάσει της παραγράφου 5 εντός ενός έτους από την ημερομηνία έναρξης ισχύος της παρούσας συμφωνίας, εκτός εάν τα μέρη αποφασίσουν να παρατείνουν αυτήν την προθεσμία.
 7. Τα μέρη μπορούν να τροποποιούν τα μέτρα που αναφέρονται στην παράγραφο 5. Κάθε τροποποίηση των μέτρων εγκρίνεται από την επιτροπή εμπορευματικών συναλλαγών.
 Άρθρο 21.8
 Διαβουλεύσεις με ιδιωτικούς φορείς
 Για να αποκτήσουν μη κυβερνητικές οπτικές σε ζητήματα που αφορούν την εφαρμογή του παρόντος κεφαλαίου, τα μέρη μπορούν, κατά περίπτωση, να διαβουλεύονται χωριστά ή από κοινού με ενδιαφερόμενους φορείς, συμπεριλαμβανομένων εκπροσώπων από τον ακαδημαϊκό χώρο, ομάδες προβληματισμού (think tanks), μη κυβερνητικές οργανώσεις, επιχειρήσεις, οργανώσεις καταναλωτών και άλλους οργανισμούς. Οι διαβουλεύσεις αυτές μπορούν να διεξάγονται με οποιονδήποτε τρόπο κρίνουν κατάλληλο τα μέρη.
 Άρθρο 21.9
 Σημεία επαφής
 1. Τα σημεία επαφής που προορίζονται για την επικοινωνία μεταξύ των μερών σε σχέση με ζητήματα που προκύπτουν από το παρόν κεφάλαιο είναι τα εξής:
 α)
 στην περίπτωση του Καναδά, το Τμήμα Τεχνικών Εμποδίων και Κανονισμών (Technical Barriers and Regulations Division) του Υπουργείου Εξωτερικών, Εμπορίου και Ανάπτυξης (Department of Foreign Affairs, Trade and Development) ή ο διάδοχος φορέας αυτού και
 β)
 στην περίπτωση της Ευρωπαϊκής Ένωσης, η Μονάδα Διεθνών Υποθέσεων της Γενικής Διεύθυνσης Εσωτερικής Αγοράς, Βιομηχανίας, Επιχειρηματικότητας και ΜΜΕ της Ευρωπαϊκής Επιτροπής, ή ο διάδοχος φορέας αυτής.
 2. Κάθε σημείο επαφής είναι υπεύθυνο για την πραγματοποίηση διαβουλεύσεων και τον συντονισμό με τις αντίστοιχες ρυθμιστικές αρχές και υπηρεσίες, ανάλογα με την περίπτωση, σχετικά με ζητήματα που προκύπτουν από το παρόν κεφάλαιο.
 ΚΕΦΑΛΑΙΟ ΕΙΚΟΣΙ ΔΥΟ
 Εμπόριο και άφορος ανάπτυξη
 Άρθρο 22.1
 Πλαίσιο και στόχοι
 1. Τα μέρη υπενθυμίζουν τη διακήρυξη του Ρίο για το περιβάλλον και την ανάπτυξη του 1992, το Πρόγραμμα Δράσης 21 για το περιβάλλον και την ανάπτυξη του 1992, τη διακήρυξη του Γιοχάνεσμπουργκ για την αειφόρο ανάπτυξη του 2002 και το πρόγραμμα εφαρμογής που υιοθέτησε η Παγκόσμια Διάσκεψη Κορυφής για την Αειφόρο Ανάπτυξη του 2002, την υπουργική διακήρυξη του Οικονομικού και Κοινωνικού Συμβουλίου των Ηνωμένων Εθνών για τη δημιουργία περιβάλλοντος, σε εθνικό και διεθνές επίπεδο, ευνοϊκού για τη δημιουργία πλήρους και παραγωγικής απασχόλησης και αξιοπρεπούς εργασίας για όλους και τις επιπτώσεις του στην αειφόρο ανάπτυξη του 2006, καθώς και τη δήλωση της ΔΟΕ σχετικά με την κοινωνική δικαιοσύνη για μια έντιμη παγκοσμιοποίηση του 2008. Τα μέρη αναγνωρίζουν ότι η οικονομική ανάπτυξη, η κοινωνική ανάπτυξη και η προστασία του περιβάλλοντος είναι στοιχεία αλληλοεξαρτώμενα και αλληλένδετα με την αειφόρο ανάπτυξη, και επιβεβαιώνουν εκ νέου τη δέσμευσή τους για την προώθηση της ανάπτυξης του διεθνούς εμπορίου κατά τρόπο που θα συμβάλει στην επίτευξη του στόχου της αειφόρου ανάπτυξης, για την ευημερία των σημερινών και των μελλοντικών γενεών.
 2. Τα μέρη υπογραμμίζουν τα οφέλη της εξέτασης εργασιακών και περιβαλλοντικών ζητημάτων που συνδέονται με το εμπόριο, στο πλαίσιο μιας συνολικής προσέγγισης του εμπορίου και της αειφόρου ανάπτυξης. Συνεπώς, τα μέρη συμφωνούν ότι τα δικαιώματα και οι υποχρεώσεις που απορρέουν από τα κεφάλαια είκοσι τρία (Εμπόριο και εργασία) και είκοσι τέσσερα (Εμπόριο


text:
και περιβάλλον) πρέπει να λαμβάνονται υπόψη στο πλαίσιο της παρούσας συμφωνίας.
 3. Στο πλαίσιο αυτό, μέσω της εφαρμογής των κεφαλαίων είκοσι τρία (Εμπόριο και εργασία) και είκοσι τέσσερα (Εμπόριο και περιβάλλον), τα μέρη αποσκοπούν στα εξής:
 α)
 προώθηση της αειφόρου ανάπτυξης μέσα από τον ενισχυμένο συντονισμό και ενοποίηση των αντίστοιχων εργασιακών, περιβαλλοντικών και εμπορικών πολιτικών και μέτρων τους,
 β)
 προώθηση του διαλόγου και της συνεργασίας μεταξύ των μερών ώστε να αναπτύσσουν τις εμπορικές και οικονομικές σχέσεις τους με τρόπο που να στηρίζει τα αντίστοιχα μέτρα και πρότυπα προστασίας της εργασίας και του περιβάλλοντος, και να τηρούν τους στόχους τους όσον αφορά την προστασία της εργασίας και του περιβάλλοντος στο πλαίσιο εμπορικών σχέσεων που είναι ελεύθερες, ανοικτές και διαφανείς,
 γ)
 βελτίωση της επιβολής της αντίστοιχης εργατικής και περιβαλλοντικής νομοθεσίας και σεβασμός των διεθνών συμφωνιών που αφορούν εργασιακά και περιβαλλοντικά θέματα,
 δ)
 προώθηση της πλήρους αξιοποίησης μέσων, όπως η εκτίμηση επιπτώσεων και οι διαβουλεύσεις με ενδιαφερόμενους φορείς, κατά τη διαδικασία ανάπτυξης κανονιστικών ρυθμίσεων για εμπορικά, εργασιακά και περιβαλλοντικά ζητήματα, και ενθάρρυνση των επιχειρήσεων, των οργανώσεων της κοινωνίας των πολιτών και των πολιτών ώστε να αναπτύσσουν και να εφαρμόζουν πρακτικές που συμβάλλουν στην επίτευξη των στόχων της αειφόρου ανάπτυξης, και
 ε)
 προώθηση της δημόσιας διαβούλευσης και της συμμετοχής στη συζήτηση για ζητήματα αειφόρου ανάπτυξης που προκύπτουν από την παρούσα συμφωνία, και στην κατάρτιση σχετικών νομοθετικών διατάξεων και πολιτικών.
 Άρθρο 22.2
 Διαφάνεια
 Τα μέρη τονίζουν τη σημασία τόσο της διασφάλισης της διαφάνειας ως απαραίτητου στοιχείου για την προώθηση της συμμετοχής του κοινού όσο και της δημοσιοποίησης πληροφοριών στο πλαίσιο του παρόντος κεφαλαίου, σύμφωνα με τις διατάξεις του παρόντος κεφαλαίου και του κεφαλαίου είκοσι επτά (Διαφάνεια), καθώς και των άρθρων 23.6 (Ενημέρωση και ευαισθητοποίηση του κοινού) και 24.7 (Ενημέρωση και ευαισθητοποίηση του κοινού).
 Άρθρο 22.3
 Συνεργασία και προώθηση εμπορικών συναλλαγών που στηρίζουν την αειφόρο ανάπτυξη
 1. Τα μέρη αναγνωρίζουν την αξία της διεθνούς συνεργασίας για την επίτευξη του στόχου της αειφόρου ανάπτυξης και της ενσωμάτωσης, σε διεθνές επίπεδο, των πρωτοβουλιών, των δράσεων και των μέτρων για την οικονομική, κοινωνική και περιβαλλοντική ανάπτυξη και προστασία. Ως εκ τούτου, τα μέρη συμφωνούν στη διεξαγωγή διάλογου και διαβουλεύσεων μεταξύ τους για σχετικά με το εμπόριο ζητήματα αειφόρου ανάπτυξης που παρουσιάζουν κοινό ενδιαφέρον.
 2. Τα μέρη επιβεβαιώνουν ότι το εμπόριο θα πρέπει να προωθεί την αειφόρο ανάπτυξη. Κατά συνέπεια, κάθε μέρος καταβάλλει προσπάθειες για την προώθηση εμπορικών και οικονομικών ροών και πρακτικών που συμβάλλουν στην ενίσχυση της αξιοπρεπούς εργασίας και της προστασίας του περιβάλλοντος, μεταξύ άλλων μέσα από:
 α)
 την ενθάρρυνση της ανάπτυξης και της χρησιμοποίησης εθελοντικών συστημάτων που συνδέονται με την αειφόρο παραγωγή αγαθών και υπηρεσιών, όπως είναι τα συστήματα οικολογικής σήμανσης και δίκαιου εμπορίου,
 β)
 την ενθάρρυνση της ανάπτυξης και της χρησιμοποίησης εθελοντικών βέλτιστων πρακτικών εταιρικής κοινωνικής ευθύνης από τις επιχειρήσεις, όπως αυτές που περιέχονται στις κατευθυντήριες γραμμές του ΟΟΣΑ για τις πολυεθνικές επιχειρήσεις, έτσι ώστε να ενισχυθεί η συνοχή μεταξύ των οικονομικών, κοινωνικών και περιβαλλοντικών στόχων,
 γ)
 την ενθάρρυνση της ενσωμάτωσης των προβληματισμών περί αειφορίας στις ιδιωτικές και δημόσιες καταναλωτικές αποφάσεις και
 δ)
 την προώθηση της


text:
ανάπτυξης, της θέσπισης, της τήρησης ή της βελτίωσης στόχων και προτύπων σχετικά με περιβαλλοντικές επιδόσεις.
 3. Τα μέρη αναγνωρίζουν τη σημασία της εξέτασης των ειδικών ζητημάτων που αφορούν την αειφόρο ανάπτυξη μέσω της αξιολόγησης του οικονομικού, κοινωνικού και περιβαλλοντικού αντικτύπου που μπορεί να έχουν πιθανές δράσεις, όπου πρέπει να λαμβάνονται υπόψη οι απόψεις των ενδιαφερόμενων φορέων. Ως εκ τούτου, κάθε μέρος δεσμεύεται να εξετάζει, να παρακολουθεί και να αξιολογεί τον αντίκτυπο της εφαρμογής της παρούσας συμφωνίας όσον αφορά την αειφόρο ανάπτυξη στο έδαφός του, με στόχο τον εντοπισμό τυχόν δράσεων που ενδέχεται να καταστούν αναγκαίες στο πλαίσιο της παρούσας συμφωνίας. Τα μέρη μπορούν να διενεργούν κοινές αξιολογήσεις. Οι αξιολογήσεις αυτές θα διεξάγονται κατά τρόπο προσαρμοσμένο στις πρακτικές και τις συνθήκες κάθε μέρους, μέσω των αντίστοιχων συμμετοχικών διαδικασιών των μερών, καθώς και των διαδικασιών που θεσπίζονται βάσει της παρούσας συμφωνίας.
 Άρθρο 22.4
 Θεσμικοί μηχανισμοί
 1. Η επιτροπή εμπορίου και αειφόρου ανάπτυξης που συστήνεται βάσει του άρθρου 26.2 (Ειδικές επιτροπές) παράγραφος 1 στοιχείο ζ) αποτελείται από εκπροσώπους υψηλού επιπέδου των μερών οι οποίοι είναι υπεύθυνοι για τα θέματα που καλύπτονται από το παρόν κεφάλαιο και από τα κεφάλαια είκοσι τρία (Εμπόριο και εργασία) και είκοσι τέσσερα (Εμπόριο και περιβάλλον). Η επιτροπή εμπορίου και αειφόρου ανάπτυξης επιβλέπει την εφαρμογή αυτών των κεφαλαίων, όπου περιλαμβάνονται οι δραστηριότητες συνεργασίας και η επισκόπηση του αντικτύπου της παρούσας συμφωνίας στην αειφόρο ανάπτυξη, και εξετάζει με ενιαίο τρόπο όλα τα θέματα που παρουσιάζουν κοινό ενδιαφέρον για τα μέρη και τα οποία αφορούν τη συσχέτιση μεταξύ οικονομικής ανάπτυξης, κοινωνικής ανάπτυξης και προστασίας του περιβάλλοντος. Σε ό,τι αφορά τα κεφάλαια είκοσι τρία (Εμπόριο και εργασία) και είκοσι τέσσερα (Εμπόριο και περιβάλλον), η επιτροπή εμπορίου και αειφόρου ανάπτυξης μπορεί επίσης να εκτελεί τα καθήκοντά της μέσω ειδικών συνόδων όπου συμμετέχουν τα άτομα που είναι υπεύθυνα για κάθε θέμα που καλύπτεται, αντίστοιχα, από αυτά τα κεφάλαια.
 2. Η επιτροπή εμπορίου και αειφόρου ανάπτυξης συνεδριάζει εντός του πρώτου έτους από την έναρξη ισχύος της παρούσας συμφωνίας και, στη συνέχεια, όποτε το κρίνουν αναγκαίο τα μέρη. Τα σημεία επαφής που αναφέρονται στα άρθρα 23.8 (Θεσμικοί μηχανισμοί) και 24.13 (Θεσμικοί μηχανισμοί) είναι αρμόδια για την επικοινωνία μεταξύ των μερών όσον αφορά τον προγραμματισμό και τη διοργάνωση των εν λόγω συνεδριάσεων ή ειδικών συνόδων.
 3. Κάθε τακτική συνεδρίαση ή ειδική σύνοδος της επιτροπής εμπορίου και αειφόρου ανάπτυξης περιλαμβάνει συνάντηση με το κοινό ώστε τα συζητηθούν τα θέματα που συνδέονται με την εφαρμογή των σχετικών κεφαλαίων, εκτός εάν τα μέρη αποφασίσουν διαφορετικά.
 4. Η επιτροπή εμπορίου και αειφόρου ανάπτυξης προωθεί τη διαφάνεια και τη συμμετοχή του κοινού. Για τον σκοπό αυτό:
 α)
 κάθε απόφαση ή έκθεση της επιτροπής εμπορίου και αειφόρου ανάπτυξης δημοσιοποιείται, εκτός εάν η επιτροπή αποφασίσει διαφορετικά,
 β)
 η επιτροπή εμπορίου και αειφόρου ανάπτυξης υποβάλλει επικαιροποιημένα στοιχεία σχετικά με κάθε θέμα που συνδέεται με το παρόν κεφάλαιο, συμπεριλαμβανομένης της εφαρμογής του, στο φόρουμ της κοινωνίας των πολιτών που αναφέρεται στο άρθρο 22.5. Κάθε άποψη ή γνώμη του φόρουμ της κοινωνίας των πολιτών υποβάλλεται στα μέρη απευθείας ή μέσω των μηχανισμών διαβούλευσης που αναφέρονται στο άρθρο


text:
23.8 (Θεσμικοί μηχανισμοί) παράγραφος 3 και στο άρθρο 24.13 (Θεσμικοί μηχανισμοί). Η επιτροπή εμπορίου και αειφόρου ανάπτυξης υποβάλλει ετήσια έκθεση σχετικά με τη συνέχεια που δόθηκε σε αυτές τις γνωστοποιήσεις,
 γ)
 η επιτροπή εμπορίου και αειφόρου ανάπτυξης υποβάλλει ετήσια έκθεση σχετικά με κάθε θέμα που εξετάζει σύμφωνα με το άρθρο 24.7 (Ενημέρωση και ευαισθητοποίηση του κοινού) παράγραφος 3 και το άρθρο 23.8 (Θεσμικοί μηχανισμοί) παράγραφος 4.
 Άρθρο 22.5
 Φόρουμ της κοινωνίας των πολιτών
 1. Τα μέρη διοργανώνουν ένα κοινό φόρουμ της κοινωνίας των πολιτών το οποίο απαρτίζεται από εκπροσώπους οργανώσεων της κοινωνίας των πολιτών που είναι εγκατεστημένες στο έδαφός τους, συμπεριλαμβανομένων των συμμετεχόντων στους μηχανισμούς διαβούλευσης που αναφέρονται στο άρθρο 23.8 (Θεσμικοί μηχανισμοί) παράγραφος 3 και στο άρθρο 24.13 (Θεσμικοί μηχανισμοί), με σκοπό τη διεξαγωγή διαλόγου σχετικά με τις πτυχές της παρούσας συμφωνίας που αφορούν την αειφόρο ανάπτυξη.
 2. Το φόρουμ της κοινωνίας των πολιτών συγκαλείται μία φορά τον χρόνο, εκτός εάν τα μέρη συμφωνήσουν διαφορετικά. Τα μέρη προάγουν την ισορροπημένη εκπροσώπηση των σχετικών συμφερόντων, στα οποία περιλαμβάνονται ανεξάρτητοι αντιπροσωπευτικοί εργοδότες, συνδικάτα, οργανώσεις εργαζομένων και επιχειρηματικές οργανώσεις, περιβαλλοντικές ομάδες, καθώς και άλλες συναφείς οργανώσεις της κοινωνίας των πολιτών, ανάλογα με την περίπτωση. Τα μέρη μπορούν επίσης να διευκολύνουν τη συμμετοχή με εικονικά μέσα.
 ΚΕΦΑΛΑΙΟ ΕΙΚΟΣΙ ΤΡΙΑ
 Εμπόριο και εργασία
 Άρθρο 23.1
 Πλαίσιο και στόχοι
 1. Τα μέρη αναγνωρίζουν την αξία της διεθνούς συνεργασίας και των διεθνών συμφωνιών σχετικά με θέματα εργασίας ως απάντησης της διεθνούς κοινότητας στις οικονομικές, εργασιακές και κοινωνικές προκλήσεις και ευκαιρίες που απορρέουν από την παγκοσμιοποίηση. Αναγνωρίζουν τη δυνητική συνεισφορά του διεθνούς εμπορίου στην πλήρη και παραγωγική απασχόληση και την αξιοπρεπή εργασία για όλους και δεσμεύονται να πραγματοποιούν διαβουλεύσεις και να συνεργάζονται, κατά περίπτωση, σε ζητήματα αμοιβαίου ενδιαφέροντος που αφορούν την εργασία και την απασχόληση σε σχέση με το εμπόριο.
 2. Τα μέρη επιβεβαιώνουν την αξία της μεγαλύτερης συνοχής μεταξύ των πολιτικών για την αξιοπρεπή εργασία, όπου περιλαμβάνονται τα βασικά εργασιακά πρότυπα, καθώς και των υψηλών επιπέδων προστασίας της εργασίας, σε συνδυασμό με την αποτελεσματική επιβολή τους, και ταυτόχρονα αναγνωρίζουν τον ωφέλιμο ρόλο που μπορούν να έχουν τα στοιχεία αυτά για την οικονομική αποδοτικότητα, την καινοτομία και την παραγωγικότητα, συμπεριλαμβανομένων των εξαγωγικών επιδόσεων. Στο πλαίσιο αυτό, αναγνωρίζουν επίσης τη σημασία του κοινωνικού διαλόγου για θέματα εργασίας μεταξύ εργαζομένων και εργοδοτών, και των αντίστοιχων οργανώσεών τους, και των κυβερνήσεων, και δεσμεύονται να προάγουν αυτόν τον διάλογο.
 Άρθρο 23.2
 Δικαίωμα ρύθμισης και επίπεδα προστασίας
 Αναγνωρίζοντας το δικαίωμα κάθε μέρους να ορίζει τις προτεραιότητές του σε θέματα εργασίας, να καθορίζει τα δικά του επίπεδα προστασίας της εργασίας και να θεσπίζει ή να τροποποιεί αναλόγως τους νόμους και τις πολιτικές του κατά τρόπο που συνάδει με τις διεθνείς υποχρεώσεις του σε θέματα εργασίας, συμπεριλαμβανομένων αυτών που περιλαμβάνονται στο παρόν κεφάλαιο, κάθε μέρος προσπαθεί να διασφαλίζει ότι οι εν λόγω νόμοι και πολιτικές προβλέπουν και ενθαρρύνουν υψηλά επίπεδα προστασίας της εργασίας, και καταβάλλει κάθε δυνατή προσπάθεια για την περαιτέρω βελτίωση αυτών των νόμων και πολιτικών με στόχο την παροχή υψηλών επιπέδων προστασίας της εργασίας.
 Άρθρο 23.3
 Πολυμερή εργασιακά πρότυπα και συμφωνίες
 1.


text:
Κάθε μέρος διασφαλίζει ότι η εργατική νομοθεσία και οι πρακτικές του εμπεριέχουν και παρέχουν προστασία των θεμελιωδών αρχών και δικαιωμάτων στην εργασία που αναφέρονται παρακάτω. Τα μέρη επιβεβαιώνουν τη δέσμευσή τους να τηρούν, να προωθούν και να εφαρμόζουν τις εν λόγω αρχές και δικαιώματα σύμφωνα με τις υποχρεώσεις των μελών της Διεθνούς Οργάνωσης Εργασίας («ΔΟΕ») και τις δεσμεύσεις στο πλαίσιο της διακήρυξης της ΔΟΕ σχετικά με τις θεμελιώδεις αρχές και δικαιώματα στην εργασία και της συνέχειάς της, η οποία εγκρίθηκε το 1998 από τη Διεθνή Συνδιάσκεψη Εργασίας κατά την 86η σύνοδό της:
 α)
 ελευθερία του συνεταιρίζεσθαι και ουσιαστική αναγνώριση του δικαιώματος συλλογικής διαπραγμάτευσης,
 β)
 εξάλειψη κάθε μορφής καταναγκαστικής ή υποχρεωτικής εργασίας,
 γ)
 ουσιαστική κατάργηση της παιδικής εργασίας και
 δ)
 εξάλειψη των διακρίσεων όσον αφορά την απασχόληση και την εργασία.
 2. Κάθε μέρος διασφαλίζει ότι η εργατική νομοθεσία και οι πρακτικές του προάγουν τους ακόλουθους στόχους οι οποίοι περιλαμβάνονται στο θεματολόγιο της ΔΟΕ για την αξιοπρεπή εργασία, και σύμφωνα με τη διακήρυξη της ΔΟΕ σχετικά με την κοινωνική δικαιοσύνη για μια δίκαιη παγκοσμιοποίηση, η οποία εγκρίθηκε το 2008 από τη Διεθνή Συνδιάσκεψη Εργασίας κατά την 97η σύνοδό της, και άλλες διεθνείς δεσμεύσεις:
 α)
 υγεία και ασφάλεια στην εργασία, όπου περιλαμβάνεται η πρόληψη των επαγγελματικών τραυματισμών ή ασθενειών και η αποζημίωση σε περίπτωση τέτοιων ατυχημάτων ή ασθενειών,
 β)
 θέσπιση αποδεκτών ελάχιστων προτύπων απασχόλησης για τους μισθωτούς, συμπεριλαμβανομένων όσων δεν καλύπτονται από συλλογική σύμβαση, και
 γ)
 αποφυγή των διακρίσεων όσον αφορά τις συνθήκες εργασίας, μεταξύ των άλλων και για τους διακινούμενους εργαζομένους.
 3. Σύμφωνα με την παράγραφο 2 στοιχείο α), κάθε μέρος διασφαλίζει ότι η εργατική νομοθεσία και οι πρακτικές του εμπεριέχουν και παρέχουν προστασία για τη διαμόρφωση συνθηκών εργασίας οι οποίες σέβονται την υγεία και την ασφάλεια των εργαζομένων, μεταξύ άλλων μέσω της χάραξης πολιτικών που προάγουν βασικές αρχές με στόχο την πρόληψη των ατυχημάτων και των τραυματισμών που προκύπτουν από την εργασία και κατά τη διάρκεια αυτής, και οι οποίες πολιτικές αποσκοπούν στην ανάπτυξη μιας προληπτικής νοοτροπίας σε θέματα ασφάλειας και υγείας, όπου η αρχή της πρόληψης αποτελεί ύψιστη προτεραιότητα. Κατά την κατάρτιση και εφαρμογή μέτρων που αποσκοπούν στην προστασία της υγείας και της ασφάλειας στην εργασία, κάθε μέρος λαμβάνει υπόψη τις υπάρχουσες συναφείς επιστημονικές και τεχνικές πληροφορίες και τα σχετικά διεθνή πρότυπα, κατευθυντήριες γραμμές ή συστάσεις, όταν τα εν λόγω μέτρα ενδέχεται να επηρεάσουν το εμπόριο ή τις επενδύσεις μεταξύ των μερών. Τα μέρη αναγνωρίζουν ότι, σε περίπτωση που συντρέχουν πραγματικοί ή πιθανοί κίνδυνοι ή συνθήκες που μπορεί εύλογα να αναμένεται ότι θα προκαλέσουν τραυματισμό ή ασθένεια σε φυσικό πρόσωπο, κανένα μέρος δεν πρέπει να χρησιμοποιεί την απουσία πλήρους επιστημονικής βεβαιότητας ως λόγο για να αναβάλει τη λήψη οικονομικά αποδοτικών μέτρων προστασίας.
 4. Κάθε μέρος επιβεβαιώνει εκ νέου τη δέσμευσή του για αποτελεσματική εφαρμογή, στη νομοθεσία και τις πρακτικές του για το σύνολο του εδάφους του, των θεμελιωδών συμβάσεων της ΔΟΕ που έχουν επικυρώσει αντίστοιχα ο Καναδάς και τα κράτη μέλη της Ευρωπαϊκής Ένωσης. Τα μέρη καταβάλλουν συνεχείς και σύντονες προσπάθειες με σκοπό την επικύρωση των θεμελιωδών συμβάσεων της ΔΟΕ,


text:
σε περίπτωση που δεν το έχουν ακόμη κάνει. Τα μέρη ανταλλάσσουν πληροφορίες σχετικά με την αντίστοιχη κατάστασή τους και την πρόοδο που έχουν σημειώσει όσον αφορά την επικύρωση των θεμελιωδών συμβάσεων και των συμβάσεων προτεραιότητας της ΔΟΕ, καθώς και των άλλων συμβάσεων της ΔΟΕ που έχουν ταξινομηθεί από την ίδια ως επικαιροποιημένες.
 Άρθρο 23.4
 Διατήρηση επιπέδων προστασίας
 1. Τα μέρη αναγνωρίζουν ότι είναι αθέμιτο να ενθαρρύνονται το εμπόριο ή οι επενδύσεις μέσω της αποδυνάμωσης ή της μείωσης των επιπέδων προστασίας που παρέχουν η νομοθεσία και τα πρότυπά τους στον τομέα της εργασίας.
 2. Κανένα μέρος δεν επιτρέπεται δεν παραβλέπει ή να αποκλίνει κατ' άλλον τρόπο από τη νομοθεσία και τα πρότυπά του στον τομέα της εργασίας, ούτε να παρέχει σε άλλους αυτή τη δυνατότητα, με σκοπό να ενθαρρύνει το εμπόριο ή την εγκατάσταση, την απόκτηση, την επέκταση ή τη διατήρηση μιας επένδυσης στο έδαφός του.
 3. Κανένα μέρος δεν επιτρέπεται να παραλείπει, μέσω της διατήρησης ή της επανάληψης συγκεκριμένων ενεργειών ή μέσω της αδράνειας, την αποτελεσματική επιβολή της νομοθεσίας και των προτύπων του στον τομέα της εργασίας, με σκοπό την ενθάρρυνση του εμπορίου ή των επενδύσεων.
 Άρθρο 23.5
 Διαδικασίες εκτέλεσης, διοικητικές διαδικασίες και έλεγχος των διοικητικών πράξεων
 1. Σύμφωνα με το άρθρο 23.4, σε κάθε μέρος προωθεί τη συμμόρφωση με την εργατική νομοθεσία του και φροντίζει για την αποτελεσματική επιβολή της, μεταξύ άλλων μέσα από:
 α)
 τη διατήρηση ενός συστήματος επιθεώρησης της εργασίας σύμφωνα με τις διεθνείς δεσμεύσεις του, με στόχο τη διασφάλιση της επιβολής των νομικών διατάξεων σχετικά με τις συνθήκες εργασίας και την προστασία των εργαζομένων, οι οποίες επιβάλλονται από επιθεωρητές εργασίας, και
 β)
 τη διασφάλιση της διαθεσιμότητας διοικητικών και δικαστικών διαδικασιών για τα άτομα με νομικά αναγνωρισμένο συμφέρον σε ένα συγκεκριμένο ζήτημα τα οποία υποστηρίζουν ότι υπήρξε παραβίαση δικαιώματος σύμφωνα με το δίκαιο του εν λόγω μέρους, έτσι ώστε να είναι δυνατή η λήψη αποτελεσματικών μέτρων κατά των παραβιάσεων της εργατικής νομοθεσίας του, στα οποία περιλαμβάνονται κατάλληλα μέσα έννομης προστασίας για περιπτώσεις καταπάτησης της εν λόγω νομοθεσίας.
 2. Κάθε μέρος διασφαλίζει, σύμφωνα με τη νομοθεσία του, ότι οι διαδικασίες που αναφέρονται στην παράγραφο 1 στοιχείο β) δεν είναι περίπλοκες άνευ λόγου ή απαγορευτικά δαπανηρές, δεν προβλέπουν παράλογες προθεσμίες ούτε συνεπάγονται αδικαιολόγητες καθυστερήσεις, παρέχουν δυνατότητα λήψης ασφαλιστικών μέτρων, εάν κριθεί σκόπιμο, και είναι εύλογες και δίκαιες, εξασφαλίζοντας, μεταξύ άλλων, ότι:
 α)
 παρέχουν στους καθ' ων έγκαιρη ενημέρωση σε περίπτωση κίνησης διαδικασίας, η οποία ενημέρωση περιλαμβάνει περιγραφή της φύσης της διαδικασίας και της βάσης της αξίωσης,
 β)
 παρέχουν στους διαδίκους λογικά περιθώρια για να υποστηρίξουν ή να υπερασπιστούν τις θέσεις τους, μεταξύ άλλων μέσω της υποβολής πληροφοριών ή αποδεικτικών στοιχείων, πριν από την έκδοση τελικής απόφασης,
 γ)
 προβλέπουν ότι οι τελικές αποφάσεις λαμβάνονται γραπτώς και περιέχουν αιτιολόγηση ανάλογα με την περίπτωση και με βάση τις πληροφορίες και τα αποδεικτικά στοιχεία σε σχέση με τα οποία δόθηκε η δυνατότητα στους διαδίκους να γίνουν δεκτοί σε ακρόαση και
 δ)
 παρέχουν στους συμμετέχοντες σε διοικητική διαδικασία τη δυνατότητα επανεξέτασης και, εάν συντρέχει λόγος, διόρθωσης τελικών διοικητικών αποφάσεων εντός ευλόγου χρονικού διαστήματος από


text:
δικαστήριο που συστήνεται βάσει νόμου, με κατάλληλες εγγυήσεις ανεξαρτησίας και αμεροληψίας του δικαστηρίου.
 Άρθρο 23.6
 Ενημέρωση και ευαισθητοποίηση του κοινού
 1. Επιπρόσθετα προς τις υποχρεώσεις του που απορρέουν από το άρθρο 27.1 (Δημοσίευση), κάθε μέρος ενθαρρύνει τη δημόσια συζήτηση με μη κρατικούς φορείς και μεταξύ αυτών σε ό,τι αφορά την ανάπτυξη και τη χάραξη πολιτικών που μπορούν να οδηγήσουν στην έγκριση εργατικών νόμων και προτύπων από τις δημόσιες αρχές του.
 2. Κάθε μέρος προάγει την ευαισθητοποίηση του κοινού σχετικά με την εργατική νομοθεσία και τα αντίστοιχα πρότυπα, καθώς και τις διαδικασίες επιβολής και συμμόρφωσης, μεταξύ άλλων διασφαλίζοντας τη διαθεσιμότητα των πληροφοριών και λαμβάνοντας μέτρα για την καλύτερη γνώση και κατανόηση των εργαζομένων, των εργοδοτών και των εκπροσώπων τους.
 Άρθρο 23.7
 Δραστηριότητες συνεργασίας
 1. Τα μέρη δεσμεύονται να συνεργάζονται για την προώθηση των στόχων του παρόντος κεφαλαίου μέσω δράσεων όπως:
 α)
 η ανταλλαγή πληροφοριών σχετικά με βέλτιστες πρακτικές για θέματα κοινού ενδιαφέροντος και συναφείς δραστηριότητες και πρωτοβουλίες,
 β)
 η συνεργασία στο πλαίσιο διεθνών φόρουμ που ασχολούνται με θέματα σχετικά με το εμπόριο και την εργασία, και ιδίως του ΠΟΕ και της ΔΟΕ,
 γ)
 η διεθνής προώθηση και η αποτελεσματική εφαρμογή των θεμελιωδών αρχών και δικαιωμάτων στην εργασία που αναφέρονται στο άρθρο 23.3 παράγραφος 1 και στο θεματολόγιο της ΔΟΕ για την αξιοπρεπή εργασία,
 δ)
 ο διάλογος και η ανταλλαγή πληροφοριών σχετικά με τις διατάξεις περί εργασίας στο πλαίσιο των αντίστοιχων εμπορικών συμφωνιών τους, καθώς και με την εφαρμογή τους,
 ε)
 η διερεύνηση δυνατοτήτων συνεργασίας στο πλαίσιο πρωτοβουλιών που αφορούν τρίτους και
 στ)
 οποιαδήποτε άλλη μορφή συνεργασίας κρίνεται κατάλληλη.
 2. Κατά τον εντοπισμό τομέων συνεργασίας και την υλοποίηση δραστηριοτήτων συνεργασίας, τα μέρη θα εξετάζουν τις απόψεις που διατυπώνονται από τους εκπροσώπους των εργαζομένων, των εργοδοτών και των οργανώσεων της κοινωνίας των πολιτών.
 3. Τα μέρη μπορούν να συνάπτουν συμφωνίες συνεργασίας με τη ΔΟΕ και άλλους αρμόδιους διεθνείς ή περιφερειακούς οργανισμούς έτσι ώστε να αξιοποιήσουν την εμπειρογνωμοσύνη και τους πόρους τους για την επίτευξη των στόχων του παρόντος κεφαλαίου.
 Άρθρο 23.8
 Θεσμικοί μηχανισμοί
 1. Κάθε μέρος ορίζει μια υπηρεσία η οποία θα χρησιμεύει ως σημείο επαφής με το άλλο μέρος για την εφαρμογή του παρόντος κεφαλαίου, μεταξύ άλλων όσον αφορά:
 α)
 τα προγράμματα και τις δραστηριότητες συνεργασίας σύμφωνα με το άρθρο 23.7,
 β)
 την παραλαβή παρατηρήσεων και γνωστοποιήσεων σύμφωνα με το άρθρο 23.9 και
 γ)
 τις πληροφορίες που πρέπει να παρέχονται στο άλλο μέρος, στις ομάδες εμπειρογνωμόνων και στο κοινό.
 2. Κάθε μέρος ενημερώνει εγγράφως το άλλο μέρος σχετικά με το σημείο επαφής που αναφέρεται στην παράγραφο 1.
 3. Μέσω τακτικών συνεδριάσεων ή ειδικών συνόδων όπου συμμετέχουν τα άτομα που είναι υπεύθυνα για τα θέματα που καλύπτονται από το παρόν κεφάλαιο, η επιτροπή εμπορίου και αειφόρου ανάπτυξης που συστήνεται βάσει του άρθρου 26.2 (Ειδικές επιτροπές) παράγραφος 1 στοιχείο ζ):
 α)
 επιβλέπει την εφαρμογή του παρόντος κεφαλαίου και εξετάζει την πρόοδο που έχει σημειωθεί στο πλαίσιο αυτού όσον αφορά, μεταξύ άλλων, τη λειτουργία και την αποτελεσματικότητά της και
 β)
 συζητά κάθε άλλο ζήτημα που εμπίπτει στο πεδίο εφαρμογής του παρόντος κεφαλαίου.
 4. Κάθε μέρος


text:
συγκαλεί νέα συμβουλευτική ομάδα για θέματα εργασίας ή αειφόρου ανάπτυξης ή πραγματοποιεί διαβουλεύσεις με τις αντίστοιχες εγχώριες ομάδες του που ήδη υπάρχουν, ώστε να ζητήσει απόψεις και συμβουλές για ζητήματα που σχετίζονται με το παρόν κεφάλαιο. Οι ομάδες αυτές απαρτίζονται από ανεξάρτητες αντιπροσωπευτικές οργανώσεις της κοινωνίας των πολιτών με ισορροπημένη εκπροσώπηση εργοδοτών, συνδικάτων, οργανώσεων εργαζομένων και επιχειρηματικών οργανώσεων, καθώς και άλλων ενδιαφερόμενων φορέων, κατά περίπτωση. Αυτοί μπορούν να υποβάλλουν γνώμες και να διατυπώνουν συστάσεις με δική τους πρωτοβουλία πάνω σε κάθε θέμα που συνδέεται με το παρόν κεφάλαιο.
 5. Κάθε μέρος είναι πρόθυμο να δέχεται και να εξετάζει με τη δέουσα προσοχή τις παρατηρήσεις του κοινού για θέματα που σχετίζονται με το παρόν κεφάλαιο, συμπεριλαμβανομένων γνωστοποιήσεων για προβλήματα εφαρμογής. Κάθε μέρος ενημερώνει τις αντίστοιχες εγχώριες συμβουλευτικές ομάδες του για θέματα εργασίας ή αειφόρου ανάπτυξης σχετικά με αυτές τις γνωστοποιήσεις.
 6. Τα μέρη λαμβάνουν υπόψη τις δραστηριότητες της ΔΟΕ, έτσι ώστε να προωθείται η μεγαλύτερη δυνατή συνεργασία και συνοχή μεταξύ του έργου των μερών και του έργου της ΔΟΕ.
 Άρθρο 23.9
 Διαβουλεύσεις
 1. Ένα μέρος μπορεί να ζητήσει τη διενέργεια διαβουλεύσεων με το άλλο μέρος όσον αφορά κάθε ζήτημα που προκύπτει από το παρόν κεφάλαιο μέσω της υποβολής γραπτού αιτήματος στο σημείο επαφής του άλλου μέρους. Στο αίτημά του το μέρος πρέπει να εκθέτει με σαφήνεια το ζήτημα, να προσδιορίζει τα ερωτήματα που άπτονται αυτού και να παρέχει συνοπτική παρουσίαση τυχόν αξιώσεων βάσει του παρόντος κεφαλαίου. Οι διαβουλεύσεις πρέπει να αρχίζουν αμέσως μετά την υποβολή του σχετικού αιτήματος ενός από τα μέρη.
 2. Κατά τη διάρκεια των διαβουλεύσεων, κάθε μέρος παρέχει στο άλλο μέρος επαρκή στοιχεία που έχει στη διάθεσή του ούτως ώστε να είναι δυνατή η ολοκληρωμένη εξέταση των ζητημάτων που εγείρονται, με την επιφύλαξη της νομοθεσίας του όσον αφορά τις εμπιστευτικές προσωπικές και εμπορικές πληροφορίες.
 3. Κατά περίπτωση και εφόσον συναινούν αμφότερα, τα μέρη ζητούν τα πληροφοριακά στοιχεία ή τις απόψεις οποιουδήποτε προσώπου, οργανισμού ή φορέα, συμπεριλαμβανομένης της ΔΟΕ, που μπορεί να συνεισφέρει στην εξέταση του ζητήματος που έχει ανακύψει.
 4. Εάν ένα μέρος κρίνει ότι το ζήτημα απαιτεί περαιτέρω συζήτηση, το μέρος αυτό μπορεί να ζητήσει τη σύγκληση της επιτροπής εμπορίου και αειφόρου ανάπτυξης για την εξέταση του ζητήματος αυτού μέσω της υποβολής γραπτού αιτήματος στο σημείο επαφής του άλλου μέρους. Η επιτροπή εμπορίου και αειφόρου ανάπτυξης συγκαλείται αμέσως και καταβάλλει κάθε δυνατή προσπάθεια για την επίλυση του ζητήματος. Εάν κριθεί σκόπιμο, ζητά τη γνώμη των εγχώριων συμβουλευτικών ομάδων των μερών για θέματα εργασίας ή αειφόρου ανάπτυξης, μέσω των μηχανισμών διαβούλευσης που αναφέρονται στο άρθρο 23.8.
 5. Κάθε μέρος δημοσιοποιεί κάθε λύση ή απόφαση σχετικά με τα ζητήματα που εξετάζονται βάσει του παρόντος άρθρου.
 Άρθρο 23.10
 Ομάδα εμπειρογνωμόνων
 1. Για κάθε ζήτημα που δεν αντιμετωπίζεται ικανοποιητικά μέσω των διαβουλεύσεων που προβλέπονται στο άρθρο 23.9, ένα μέρος μπορεί, 90 ημέρες μετά την παραλαβή του αιτήματος για διαβουλεύσεις βάσει του άρθρου 23.9 παράγραφος 1, να ζητήσει τη σύγκληση ομάδας εμπειρογνωμόνων για την εξέταση του ζητήματος αυτού, μέσω της υποβολής γραπτού αιτήματος στο σημείο επαφής του άλλου μέρους.
 2. Με την


text:
επιφύλαξη των διατάξεων του παρόντος κεφαλαίου, τα μέρη εφαρμόζουν τον εσωτερικό κανονισμό και τον κώδικα δεοντολογίας που περιλαμβάνονται στα παραρτήματα 29-Α και 29-Β, εκτός εάν τα μέρη αποφασίσουν διαφορετικά.
 3. Η ομάδα εμπειρογνωμόνων απαρτίζεται από τρία μέλη.
 4. Τα μέρη πραγματοποιούν διαβουλεύσεις για να καταλήξουν σε συμφωνία σχετικά με τη σύνθεση της ομάδας εμπειρογνωμόνων εντός 10 εργάσιμων ημερών από την παραλαβή από το απαντών μέρος του αιτήματος για σύσταση ομάδας εμπειρογνωμόνων. Δίνεται ιδιαίτερη προσοχή ώστε να εξασφαλιστεί ότι τα προτεινόμενα μέλη της ομάδας πληρούν τις απαιτήσεις που καθορίζονται στην παράγραφο 7 και διαθέτουν την εμπειρογνωμοσύνη που ενδείκνυται για το συγκεκριμένο ζήτημα.
 5. Εάν τα μέρη αδυνατούν να αποφασίσουν σχετικά με τη σύνθεση της ομάδας εμπειρογνωμόνων εντός της προθεσμίας που ορίζεται στην παράγραφο 4, τότε για τον κατάλογο που προβλέπεται στην παράγραφο 6 εφαρμόζεται η διαδικασία επιλογής που ορίζεται στο άρθρο 29.7 (Σύσταση της ειδικής ομάδας διαιτησίας) παράγραφοι 3 έως 7.
 6. Η επιτροπή εμπορίου και αειφόρου ανάπτυξης, κατά την πρώτη συνεδρίασή της μετά την έναρξη ισχύος της παρούσας συμφωνίας, καταρτίζει κατάλογο τουλάχιστον εννέα ατόμων που επιλέγονται για την αντικειμενικότητα, την αξιοπιστία και την ορθή κρίση τους, και τα οποία είναι πρόθυμα και ικανά να εκτελέσουν χρέη μέλους της ομάδας εμπειρογνωμόνων. Κάθε μέρος προτείνει τουλάχιστον τρία πρόσωπα για τον κατάλογο ώστε να εκτελέσουν χρέη μέλους της ομάδας. Τα μέρη προτείνουν επίσης τουλάχιστον τρία άτομα που δεν είναι υπήκοοι κανενός μέρους και τα οποία είναι πρόθυμα και ικανά να εκτελέσουν χρέη προέδρου της ομάδας εμπειρογνωμόνων. Η επιτροπή εμπορίου και αειφόρου ανάπτυξης μεριμνά ώστε ο κατάλογος να διατηρείται πάντοτε σε αυτό το επίπεδο.
 7. Οι εμπειρογνώμονες που προτείνονται ως μέλη της ομάδας εμπειρογνωμόνων πρέπει να διαθέτουν ειδικευμένες γνώσεις ή πείρα στο εργατικό δίκαιο, σε άλλα ζητήματα για τα οποία γίνεται λόγος στο παρόν κεφάλαιο, ή στην επίλυση διαφορών που προκύπτουν από διεθνείς συμφωνίες. Πρέπει να είναι ανεξάρτητοι, να συμμετέχουν σε ατομική βάση και να μη λαμβάνουν οδηγίες από κάποιον οργανισμό ή δημόσια αρχή σχετικά με το υπό εξέταση ζήτημα. Δεν πρέπει να συνδέονται με την κυβέρνηση κανενός εκ των μερών, και πρέπει να συμμορφώνονται με τον κώδικα δεοντολογίας που αναφέρεται στην παράγραφο 2.
 8. Εκτός εάν τα μέρη αποφασίσουν διαφορετικά εντός πέντε εργάσιμων ημερών από την ημερομηνία επιλογής των μελών της ομάδας εμπειρογνωμόνων, η εντολή της ομάδας αυτής είναι η εξής:
 «να εξετάσει, λαμβάνοντας υπόψη τις σχετικές διατάξεις του κεφαλαίου είκοσι τρία (Εμπόριο και εργασία), το ζήτημα που αναφέρεται στο αίτημα για τη σύσταση της ομάδας εμπειρογνωμόνων, και να υποβάλει έκθεση, σύμφωνα με το άρθρο 23.10 (Ομάδα εμπειρογνωμόνων) του κεφαλαίου είκοσι τρία (Εμπόριο και εργασία), στην οποία διατυπώνει συστάσεις για την επίλυση του ζητήματος».
 9. Όσον αφορά τα ζητήματα που σχετίζονται με πολυμερείς συμφωνίες, όπως ορίζονται στο άρθρο 23.3, η ομάδα εμπειρογνωμόνων θα πρέπει να ζητά πληροφορίες από τη ΔΟΕ, στις οποίες περιλαμβάνονται όλες οι διαθέσιμες συναφείς ερμηνευτικές οδηγίες, πορίσματα ή αποφάσεις που έχουν εγκριθεί από τη ΔΟΕ (31).
 10. Η ομάδα εμπειρογνωμόνων μπορεί να ζητά και να λαμβάνει γραπτές παρατηρήσεις ή οποιαδήποτε άλλη πληροφορία από πρόσωπα που διαθέτουν σχετικές πληροφορίες ή ειδικευμένες